text:
Brøðurnir Leyvuhjarta
Bókaklubbin
- Síður: 250
- Útgávuár: 2018
- Upprunamál: svenskt
- Innbinding: innbundin
- Rithøvundur: Astrid Lindgren
- Myndir: Ilon Wikland
- Týðari: Elin Súsanna Jacobsen
Stóribeiggi Skorpuna, Jónatan, fortelur honum um Nangijala, landið, hagar tú fert, tá tú doyrt. Tí Skorpan er lítil og bangin, og skjótt fer hann at doyggja.
"Øll ævintýr koma úr Nangijala, tí tað er júst har, at alt sovorðið hendir, og tann, sum kemur hagar, sleppur at vera uppi í ævintýrum frá morgni til myrkurs og um næturnar við," segði Jónatan.
Tí er tað so gott, at Skorpan sleppur at vera saman við Jónatani í Nangijala. So gott, at teir har fara at verða Brøðurnir Leyvuhjarta.


c: text/html

text:
Tvíburðar í “havsneyð”
Perlur: Tvíburðarnir, Lasse og Dan Klein, komu illa fyri í summar, tá teir royndu seg í kajakk-rógving í einari danskari á í Norðursælandi. Oyggjatíðindi 26. September 2008.
Hetta mundi so eisini vera tað nærmasta teir báðir eru komnir í havsneyð. Tað kann í hvussu so er staðfestast, at kajakkin ikki sakk av borandi journalistikki, men tað kom helst væl við, at hava Meklarin við hondina.
Um tað var av mistonkiligheit, hevur blaðið ikki fingið uppspurt, men av eini ella aðrari merkiligari orsøk, høvdu teir báðir vent sær í móti hvørjum øðrum í kajakkini.
Tað var blaðstjórin, sum ikki vildi venda ryggin til Meklarin, men fann útav, at tað kanska ikki var so smart kortini.
Blaðstjórin vildi innaftur, so hann kundi venda sær rætt, men hendan manøvran var ikki tann lættasta hjá manni, sum hevði lagt av at roykja, og tí meira ella minni hevði fingið skap av einari trivaligari bamsu, sum hevði etið seg tjúkka til vetrardvalan.
Í prosessuni at koma til lands, at rætta kumpass og venda reyvuni rættan veg, møta teir báðir tveimum dønum, sum komu rógvandi eftir ánni, sum um teir ikki høvdu gjørt annað alt lívið.
Tá teir varnast, at brøðurnir høvdu sett seg í móti hvørjum øðrum, kom pínliga viðmerkingin:
Nå, i har valgt at ro i mod hinanden?
Um tað var hendan viðmerkingin ella okkurt heilt annað, sum gjørdi, at kajakkin koppaði, hevur eingin fingið uppspurt. Tað má havaríkommissiónin taka sær av, skilst.
Undir øllum umstøðum fekk paparazzi-fotografur nakrar dramatiskar myndir av hendingini, sum helst man vera eitt minni, sum teir báðir hava fingið fyri lívið.
Vit leggja til merkis, at líkamikið hvussu hart leikaði á, so misti Meklarin ongantíð pípuna. Dan Klein, blaðstjóri, sigur, at hendingin gav honum sterka ábending um, hví onki dýr livdi í ánni.
- Tá eg nam botnin, kom evjan upp í nøsina, sum túsund køstar. Eg banni uppá at allur tann danski herurin frá Dybbe Bølle liggur grivin í evjuni.
Havsneyðin kann sum ein svisk kallast:
SOS - Kleina hexerei...

robotstxt: allowed

filter: keep


text:
- Tíðindi, mentan og ítróttur
Friðarlig nátt hjá løgregluni
Maðurin á motorsúkkluni fekk ikki mein, helst tí hann var í hjálmi og búna við ryggverju. - Men seyðurin doyði á staðnum.
Løgreglan gjørdi ferðkanningar millum Fjarða í Eysturoynni í gjár. Tveir førarar fingu koyriforboð, - talan er um ungar og nýggjar bilførarar, sum koyrdu 105 og 106 km/t. Teir skulu upp til nýggja roynd. Tveir førarar fingu klipp í koyrikortið, og ein fekk treytaða frádøming.
Løgreglan vitjaði eisini 12 skeinkistøð í nátt, og har var alt, sum tað skuldi vera, sigur vaktleiðarin á politistøðini.
Countryfestivalur hevur verið í Sørvági um vikuskiftið. Har var hýrurin góður, sigur vaktleiðarin.
Sí eisini


text:
MasterCard Debit
MasterCard Debit-kortið hevur nógvar møguleikar og er eisini eitt gjaldkort til tín, ið er yngri enn 18 ár.
Skalt tú út at ferðast, er altíð gott at hava tvey ymisk gjaldkort við tær. MasterCard Debit er tí gott aftrat, um tú hevur eitt Visa/Dankort frammanundan.
Við MasterCard Debit kunnu ung undir 18 ár trygt fara út at ferðast uttan at hava fremmand gjaldoyru við sær. Ung undir 15 ár tó við heimild frá foreldrum/verjum.
Saldueftirlit
Kortið hevur saldueftirlit, sum merkir, at tú ikki kanst brúka meiri, enn tú eigur á kontuni.
Young, Silver, Standard, Gull og Platinum
Sparikassin bjóðar fleiri ymisk MasterCard Debit-kort. MasterCard Debit Young, sum er til ung 13-17 ár, MasterCard Debit Silver til 18-26 ár, og kundum yvir 26 ár bjóðar sparikassin MasterCard Debit Standard. Haraftrat eru MasterCard Debit Gull og Platin, sum bæði hava ferðatryggingar knýttar afturat. Við MasterCard Debit Platinum kanst tú eisini fáa Priority Pass.
Priority Pass – atgongd til loungir kring allan heimin
Við Priority Pass hevur tú sum ferðandi atgongd til meir enn 600 loungir kring allan heimin. Í Danmark fært tú atgongd til loungirnar á flogvøllunum í Billund og Keypmannahavn.
Priority Pass fæst bert saman við MasterCard Debit Platinum. Tosa við okkum, vilt tú vita meir um Priority Pass, ella trýst her.
Tú kanst lesa meira um kortini her:
- MasterCard Debit Young
- MasterCard Debit Silver
- MasterCard Debit Standard
- MasterCard Debit Gull
- MasterCard Debit Platinum
Hvar kann kortið nýtast?
Kortið kann nýtast bæði í handlum og peningasjálvtøkum í Føroyum, uttanlands og á alnetinum.
Kostnaður
MasterCard Debit-kortið er ókeypis fyri tey, ið eru yngri enn 18 ár.
Sí kostnaðir fyri MasterCard Debit her.
Kostnaður at taka pening út í sjálvtøkum:
- Norðoya Sparikassi kr. 0,00
- Aðrir peningastovnar í Føroyum kr. 2,00
- Danmark kr. 5,00
- Uttanlands 1% av úttiknari upphædd, tó í minsta lagi kr. 30,00 + vekslingargjald, sum er 1%.
Við kortinum fært tú eitt loynital, ið bert tú kennir. Tá ið tú brúkar kortið, skalt tú brúka loynital ella undirskrift. Umráðandi er, at eingin annar enn tú veit loynitalið. Tí má loynitalið ongantíð goymast saman við kortinum.
Trýst her og fá fleiri góð ráð um kort.
Nakrir fyrimunir eru við MasterCard Debit. Tú kanst lesa meir um teir á heimasíðuni www.lpmastercard.dk ella við at trýsta her.
MasterCard Debit sum myndakort
Til ber eisini at mynda MasterCard Debit-kortið, so tú fært títt heilt persónliga gjaldskort. Tú kanst bíleggja MasterCard Debit sum myndakort við at trýsta her.
Við "kontaktleysari" gjalding kanst tú gjalda við MasterCard, uttan at kortið nertir við kortterminalin og uttan at nýta PIN-kotu ella undirskrift. MasterCard verður dagført við einum sendara í flísini, so tað einasta, tær nýtist at gera, er at halda kortið ímóti kortterminalinum. Tá kortterminalurin vísir OK, er keypið framt, og tú fært eina kvittan.
Kortterminalar merktir við hesum frámerki kunnu nýtast til “kontaktleysa” gjalding:
Í mesta lagi kr. 350
"Kontaktleys" gjalding kann brúkast til at gjalda upphæddir upp til kr. 350. Skalt tú gjalda upphæddir yvir kr. 350, mást tú brúka PIN-kotu.
Sama hvussu nógvan pening talan er um, ger tú sjálv/ur av, um tú vilt nýta "kontaktleysa" gjalding, ella um tú rindar við flís/undirskrift sum vanligt.
Dagførdar kortásetingar
Ásetingarnar fyri MasterCard verða dagførdar samsvarandi nýggju møguleikunum og eru galdandi frá 1. september 2014.
Sí ásetingarnar niðast á síðuni.
MasterCard, sum verða bíløgd/endurbíløgd eftir 1. september 2014, hava nýggju tøknina. Verandi kundar fáa nýtt “kontaktleyst” MasterCard, tá teirra verandi kort gongur út.
Trygd
Er kortið burturmist og verður misbrúkt av øðrum í einum “kontaktleysum” kortterminali – upphæddir undir kr. 350 – heftir tú ikki fyri upphæddina. Í hesum føri rindar tú heldur ikki sjálvsábyrgd.
Ásetingar fyri MasterCard Debit frá 1. oktober 2018.pdf


text:
Tá ið tú arbeiðir innan øki hjá hjá einum av feløgunum í Samtaki, og er limur hevur tú rætt til løn sambært teimum sáttmálum sum feløgini hava gjørt.
Høvuðssáttmálin gevur rætt til lønina í talvuni niðanfyri:
1. maj 2018 er grundlønin kr. 128,94. Við starvstíð í 3 ár, er lønin 132,16, í 5 ár 133,45, í 7 ár 134,10, í 9 ár 135,39, og við 11 ára starvstíð er lønin 137,00.
Tímaløn sambært høvuðssáttmálanum:
Umframt høvuðssáttmálan hava feløgini hvør í sínum lagi aðrar sáttmálar fyri t.d. bussførarar, dagrøktarar, hotell- og matstovuyrki og portørar.


text:
Vit eru spurd av fleiri miðlum seinastu dagarnar, um okkara meining viðv. staðsetinging av einari hjálparfólkaútbúgving. Hetta er sjálvandi tí Rigmor Dam og Løgmaður alment hava verði frammi og sagt, at útbúgvingin skal liggja í Suðuroy.
Vit eru sum fakfelag, sera upptikin og áhugaði í eini útbúgving til limir okkara, tí vit vænta hetta kann betra um okkara møguleikar. Hvar útbúgvingin skal liggja, ja, tað má so verða upp til politikararnar at taka støðu til. Og teirra støða er at hon liggur best í suðuroy.
Tað ið upptekur okkum í hesum máli, er sum so ikki staðsetingin. So langt eru vit ikki komin í okkara hugaheimi enn. Tað eru nakrir grundleggjandi spurningar vit mugu seta okkum fyrst.
• Hvør skal í skúla og hví?
• Hvat ástøði ogna vit okkum har, ið betrar okkra arbeiðsførleikar?
• Verða okkara setanartreytir tryggari, ella verða vit stadigvekk koyrd heim so hvørt ein pedagogur ynskir starvið?
• Verður ein við hjálparfólkaútbúgving tikin framm um ein uttan, tá ið størv setast?
• Hvussu nógvir av okkum um 1.000 hjálparfólkum sleppa í skúla ísenn?
• Hvussu long er útbúgvingin?
• Hvørji fag verða bjóða?
• Kann man fáa góðskriva naka fyri áður tiknar útbúgvingar?
• Fáa vit lestrarstuðul?
• Fáa vit meira í løn?
Hjálparfólkafelagið er eitt felag fyri hjálparfólk. Tað er okkara fremsta mál at betra um treytir og kor hjá hjálparfólkum í Føroyum.
Tað merkir eisini, at vit undir ongum umstøðum koma at góðtaka, at ein útbúgving er til hindurs fyri nakran av okkara limun.
Maj-Britt Winther Hentze Jacobsen
Forkvinna
Um tú veitst okkurt, sum VP ikki veit - skriva so til vp@vp.fo


text:
Um upprunan til sløgini
Bókaklubbin
- Síður: 60
- Útgávuár: 2019
- Upprunamál: enskt
- Innbinding: innbundin
- Rithøvundur: Sabina Radeva
- Myndir: Sabina Radeva
- Týðari: Guðrun Gaard og Jens Petur Gaard
”Um upprunan til sløgini” (”One the Origin of Species”) eftir
Charles Darwin kom upprunaliga út í 1859. Verkið verður mett at vera
grundarlagið undir ástøðinum um lívmenning – evolutión.
Sabina Radeva hevur bæði myndprýtt og endursagt hesa nýggju
tillagaðu útgávuna av verkinum hjá Darwin. Bókin miðlar eitt
evni, sum er fløkt, upp á ein einfaldan og forvitnisligan máta, har
hon brúkar tekst, men í stóran mun eisini myndir til at vísa og greiða frá
ástøðinum. Eisini eru upprunalig sitat ella tekstbrot hjá Darwin í
bókini, soleiðis at vit hóma tað upprunaliga verkið í hesi útgávuni.
Høvundurin býr í London, er bæði lívfrøðingur, grafiskur sniðgevi og myndprýðari. Høvundurin sigur í viðmerking í bókini: “Í hesi bók kunnu børnini læra styrkina í at eygleiða og finna út av,
hvussu forvitni um náttúruna kann hava ótrúligar uppdagingar við sær.”
Frá ótrúligum fjølbroytni til stríðið fyri at
yvirliva, frá minstu bakteriu til stóra
Lívsins træ: í hesi vøkru tillaging av kenda
verkinum hjá Charles Darwin verður
slóðbrótandi ástøðið, sum broytti heimin,
drigið fram í ljósmála:
LÍVMENNING


text:
Hóast allari framgongd, heiðursmerkjum, og tað fyri miðlunum flottu útsjóndina hjá “ítróttarlegendini”, so var tað tað, sum vit ikki sóu, sum nívdi Patrik Sjöberg.
Mál, sum lágt mett, rakar trý børn í hvørjum flokki. Patrik Sjöberg varð fyri kynsligum ágangi av einum av sínum nærmastu, einum vaksnum, sum hann hevði álit á, maðurin, sum bleiv kendur fyri framstig hjá Patrik – venjaranum Viljo.
Tað eru 30 ár síðan og Patrik er ein av teimum fáu, sum breyt tøgnina og tók dystin upp fyri at børnini skulu hava rætt til ein tryggan barndóm. Tað eru enn børn, sum eru fyri kynsligum ágangi og tað eru enn vaksin sum lata eyguni aftur.
NÚ KEMUR PATRIK TIL FØROYAR !
Fyrilesturin hjá Patriki fer at fáa teg at lata eyguni upp og geva tær bæði fatan av og greiða tær frá um, hví trupulleikarnir halda fram. Men ikki bara tað. Patrik greiðir frá, hvussu vit saman kunnu steðga einum av týdningarmestu og mest traumatiserandi brotsverkum.
Hvussu møta vit trupulleikunum og hvørjum øðrum ? Hvussu takkla vit trupulleikarnar og hvørt annað? Hvussu takkla og arbeiða vit ímóti at børn standa uttanfyri? Hvussu kunnu vit menna okkara hugburð?
Hann deilir eina dapra søgu við okkum, men tosar eisini um eina ljósa framtíð við eldhuga, sum hann hevur við m.a. verkætlanini “Tre ska bli noll”.
Atgongumerki á kr. 200,00:
Løkshøll 20. mars kl. 19.00 – 21.00: keyp her
NLH 21. mars kl 19.00 – 21.00: keyp her
Eru fleiri enn 6, sum tekna seg saman, er kostnaðurin kr. 150,00 fyri hvønn.
Ert tú lesandi ella undir 18 ár, er kostnaðurin kr. 150,00


text:
Lisitatión var á Landsverki 22. september klokkan 13.30 í sambandi við útbjóðingina av eftirliti og elektroniskum viðlíkahaldi í tunlum. Arbeiðið fevnir um ávikavist Norðskálatunnilin, Leynatunnilin, Hovstunnilin, Viðareiðistunnilin, Leirvíkartunnilin og Kollfjarðartunnlin, og viðlíkahaldsavtalan er galdandi í trý ár.
Fýra tilboð komu inn:
Bjóðandi virki Upphædd u/mvg Fyrivarni
El Teknik 560.927,00 Punkt 2.14.7 og 2.2
EL-IN 463.320,00 -
EL-SERVICE 376.300,41 -
El-Talvuvirkið 444.600,00 Uttan Hovstunnil
Úrslitið varð kunngjørt í gjár, mikudagin 27. september, og sambært eini heildarmeting, ið byggir á treytirnar í útbjóðingartilfarinum, fekk EL-SERVICE uppgávuna.


text:
Góðkent avrik í keðiligum dysti
Eitt reytt kort til Petur og eitt brotsspark til Víking eftir eitt lítið korter var við til at oyðileggja heimadystin móti Víkingi fyri okkara viðkomandi. Avrikið frá leikarunum var tó meira enn góðkent.
Upptaktin hjá okkara monnum til dystin móti Víkingi var ikki av teimum bestu. Undan dystinum høvdu bæði Poul G. Olsen og Steffan Løkin melda avboð við sjúku, og tá hugsað verður um skaðalistan hjá okkara monnum, so kom hetta sjálvandi ikki so væl við.
Men hóast avboðini og skaðar sum heild, so vóru vónirnar hampiliga góðar til heimadystin móti Víkingi. Fyrr í ár megnaðu okkara nevniliga at spæla javnleik á útivølli móti víkingunum, og málið var uttan iva at fáa eitt minst líka so gott úrslit í heimadystinum.
Ergriligt reytt kort
Okkara leikarar byrjaðu dystin hampiliga væl. Víkingur var sjálvandi meira á bóltinum, men okkara tóktust hóast hetta tryggir í verjustøðu og royndu at skapa eitt sindur, tá teir fóru fram eftir vøllinum.
Men tað gekk bara eitt lítið korter, so blivu fyritreytirnar hjá okkara monnum munandi broyttar – og tað varð ikki til tað betra. Í einum álopi hjá Víkingi bleiv bólturin sendur inn um okkara verju, har Dion Splidt hevði runnið seg í góða støðu. Hann fekk skot á, men Jákup bjargaði trygt royndini. Í sjálvari skotroyndini var Dion tó í nærdysti við okkara Petur Zachariasen, og dómarin metti, at Petur var farin ov hart við Dion. Hann dømdi brotsspark, og Petur fekk beinleiðis reytt kort, tí dómarin metti, at hann hevði tikið ein upplagdan málmøguleika frá Víkinga-leikaranum.
Sølvi Vatnhamar var tryggur við brotssparkinum, og nú vóru fyritreytirnar hjá okkar monnum brádliga broyttar sera nógv. EB/Streymur var aftan fyri 0-1, samstundis sum okkara menn skuldu spæla í 75 minuttir í undirtali.
Liðið bleiv nú umskipað, soleiðis at okkara nú lógu langt afturi á vøllinum og vardu, og so royndi leikararnir at dúva upp á mótálop.
Í verjustøðu gjørdi EB/Streymur tað sera gott restina av fyrra hálvleiki. Víkingur kom bara til ein veruligan málmøguleika restina av hálvleikinum, og hann sendi Sølvi fram við málinum, hóast talan var um ein sera stóran málmøguleika.
Góðkent avrik
Í seinna hálvleiki sótu gestirnir enn á tí mesta, men okkara vóru fyri tað mesta væl skipaðir í verjuspælinum, og tí var sera langt millum møguleikarnar hjá Víkingi. Men miðskeiðis í hálvleikinum fór konsentratiónin eitt sindur hjá okkara monnum, og tá megnaði Víkingur at skora tvey skjót mál.
Fyrst var tað Dion Splidt, sum sendi bóltin í tóma málið eftir gott uppspæl frá Sølva Vatnhamar, og seinni var tað Filip Djordjevic, sum skallaði í mál, eftir eitt gott innlegg frá sama Sølva.
Nú var dysturin væl og virðiliga avgjørdur, men okkara emgnaðu tó at pynta um úrslitið fáar minuttir fyri leiklok, tá Ragnar Danielsen sendi eitt brotsspark í mál. Tíverri skoraði Víkingur so eina ferð afturat í tíðini, dómarin hevði lagt afturat. Málið skoraði Filip Djordjevic, eftir at innskifti Arnbjørn Svensson hevði spælt hann púra leysan.
Sostatt taptu okkara 1-4, men hóast keðiliga tapið, so var avrikið meira enn góðkent. Við manni í undirtali í samfullar 75 minuttir góvu okkara menn ikki nógvar møguleikar burtur. Tað er eisini at gleðast um, at ungi Ragnar Samuelsen, sum er leigaður úr B36, spældi ein góðan dyst. Tíverri endaði hann á sjúkrahúsinum eftir dystin við tí, sum minti um ein heilaskjálvta. Harafturat kunnu vit eisini gleðast um, at Arnar Dam var á vøllinum fyri fyrstu ferð hetta kappingarárið.
Næsti dystur verður um eina viku í Hólmanum, tá ÍF kemur á vitjan.


text:
Lærarastørv á Kambsdali
Samanlagt er talan er seks lærarastørv.
Tímar eru serliga í hesum lærugreinum:
Enskum, føroyskum, støddfrøði og virkisbúskapi
Avloysaratímar og stakir tímar eru harumframt i hesum lærugreinum:
Tónleiki, vinnulívsrætti, latíni, fígging
Størvini verða sett út frá eini heildarmeting av fakligum førleikum, faksamanseting og persónligum førleikum.
Útbúgving og royndir
Tann, ið settur verður, skal hava kandidat- ella masterútbúgving á 300 ects frá lærdum háskúla ella aðra samsvarandi útbúgving sambært førleikakunngerð fyri lærarar á gymnasialu miðnámsútbúgvingunum.
Umsøkjarar, sum ikki hava námsfrøðiliga útbúgving fyri miðnámsskúlalærarar, skulu vera sinnaðir at fara undir hesa skjótast møguligt.
Viðkomandi undirvísingarroyndir eru ein fyrimunur.
Persónligir førleikar
Í setanartilgongdini verður dentur lagdur á førleikarnar:
- at skapa og menna eitt gott og mennandi samband við næmingar og starvsfelagar
- at bera fram fakliga vitan á ein áhugaverdan og skiljandi hátt
- at leiða og leggja til rættis undirvísingarstøðuna
- at sýna ein positivan hugburð til ungdóm, vitan og læru og áhuga at taka virknan lut í menningini av Miðnámi á Kambsdali
Harafturat verður dentur lagdur á:
- at tú hevur góðar málsligar førleikar, bæði teir munnligu og skrivligu
- at tú hevur góðar KT førleikar
Setanarviðurskifti
Størvini verða sett sambært sáttmála millum Yrkisfelagið Miðnám og Fíggjarmálaráðið.
Umsókn
Umsókn saman við prógvum og CV skal vera skúlanum í hendi í seinasta lagi 26. apríl 2019. Umsóknir skulu sendast til ums@kambsdalur.fo.
Spurningar um størvini kunnu setast Páll Isholm, rektara, á pai@kambsdalur.fo.
Nærri kunning um skúlan er at finna á www.kambsdalur.fo.


text:
Tað er ikki sørt, at russiska fólki hevur fingið fótbóltsfepur. Tveir dystir, átta mál ,seks stig og víðari luttøka tryggjað. Mótstøðuliðini hava ikki verið tey allarsterkastu, men tað skerst to ikki burtur, at Russland hevur til tíðir verið vælspælandi, heuvr skora sera góð mál og hevur givið lítið burtur; bert eitt mál ímóti og tað var eitt brotsspark frá Mohammed Salah.
Russiska liðið hevur eisini fingið sína tjóð við sær. Tað verður fylgt sera gjølla við landsliðnum í risastóra landinum, og fagnaðurin aftaná sigurin á Eygptalandið var risastórur. Hetta var bæði á leikvøllinum í St. Pætursborg og úti á gøtunum kring alt Russland.
Tað valdaði eitt ivasemi um liðið hjá Stanislav Cherchesov undan kappingini; bæði runt í í fótbóltsheiminum og í egna landið. Skaðar, vánalig úrlslit í venjingardystum og væntandi profilar á liðnum, vóru m.a við til, at tað als ikki kundi sigast við tryggleika, at Russland allarhelst fór at koma víðari á heimavølli. Hetta hóast eitt gott lutakast.
Nú er russiska liðið í Samara, har Uruguay er mótstøðuliðið. Tvær ferðir 1-0 er úrtøkan hjá suðuramerikanska liðnum, har stirvið spæl og brendir málmøguleikar hava verið nøkur av eyðkennunum. Men Uruguay ber eisin itað eyðkenni, at verjuparturin er kompaktur, og har verður givið lítið burtur. Atletico Madrid-miverjarnir, Diego Godin og Jose Maria Gimenez, eru sera týdningarmiklir fyri liðið, og russarar fáa seg royndar í dag.
Uruguay og Russland eru víðari undan dystinum. Russland er í løtuni frammanfyri vegna betri málúrttøku. Tað bendir nógv á, at Russland og Uruguay verða paraði saman við Portugal og Spania. Stórliðini liggja væl fyri at koma víðari úr bólki B, ið verður avgjørdur í kvøld. Talan verður harvið allarhelst um eina sera trupla áttandapartsfinalu fyri bæði nummar eitt og tvey í bólki A. Lagt er upp til ein tættan dyst í Samara kl.15.00.
Um somu tíð spæla Egyptaland og Saudi Arabia ein dyst uttan týdning í Volgograd. Saudi Arabia reisti seg nakað ímóti Urguay eftir stórtapið fyri Russlandi í setanardystinum Egyptaland er tó favorittur í dag, har tað verður spennandi, um ein Mohammed Salah fer folda seg út.
Kringvarpið og TV 2 vísa Uruguay - Russland. Saudi Arabia - Egyptaland kann siggjast á donsku rásini TV2 Sport, og annars á TV2 Play.


text:
Akrar
Akrar er lítil bygd á sunnara armi á Lopransfirði í Suðuroy, ein sonevnd niðursetubygd.
Innihaldsyvirlit
Rætta
Skriftformurin Akrar, sum higartil hevur verið vanligur, setur navnið í samband við kornvelting. Tey sakligu viðurskiftini á staðnum tala ímóti hesari tolking. Navnið gongur óivað aftur til eitt gamalt norrønt hvørkikynsorð øgr ’lítil vík’, í hvørjumfalli fleirtali øgrum, í hvørsfalli agra. Av hesum formum er formurin Agrar runnin sum sekunderur hvørfalsformur (og hevur skift til kvennkyn).
SøgaRætta
Fyrsti maður, ið setti búgv á Økrum, var úr Sumba. Hetta var í 1818. Seinri fluttu onnur til bygdina. Kendasti maður á Økrum er Poul Johannes Midjord (1823-1908), ið var táttayrkjari. Hann giftist við dóttur nesbóndans hinu megin fjørðin, men tað var ikki við bóndans vilja, og sagt verður, at Poul Johannes fór eftir unnustu síni á nátt og flutti hana yvir um fjørð, uttan at foreldrini vistu av. Kendasti táttur hansara er eisini Nesbóndatátturin, har hann ger gjøldur burtur úr verfaðirinum.
Ein annar kendur maður av Økrum er politikarin Jacob Vestergaard, ið var fiskimálaráðharri Føroya undir fyrru og seinnu stjórn Kaj Leo Holm Johannesen, m.a. í tíðini, tá ið ES setti handilsforðingar (boykot) í verk ímóti Føroyum orsakað av trætuni um silda- og makrelkvotuna. Jacob Vestergaard stóð tó fastur við sína áskoðan og vann ósemjuna, ið endaði við, at ES noyddist at slaka og ganga við til, at Føroyar fekk størri kvotu, enn ES upprunaliga hevði ætlað.
MyndirRætta
Jacob Vestergaard í 2015.


text:
Eg eri føddur og uppvaksin í Havn. Eri giftur við Unn Paturson, og vit eiga døturnar Eyð Lín, 8 ár og Sáru, 4 ár. Eg havi lisið tónleik í Íslandi, Danmark og USA, og umframt at arbeiða sum yrkistónleikari, undirvísi eg í Tórshavnar Musikskúla.
Skattapeningurin, sum borgarin rindar kommununi, skal verða umsitin við skili - ongin eigur at verða gloymdur.
Tónleika- og listamentanin skal fáa betri umstøður at virka í. Kveikingarverkstøð skulu verða gjørd til listafólk og ungdóm. Soleiðis fáa vit eitt professionelt og mennandi mentanarumhvørvi, sum gevur ferðavinnu og aðarari vinnu gott grundarlag at virka á.
Tórshavnar Kommuna skal stuðla einum nýskapanar- og granskingardepli í Havn og soleiðis birta upp undir nýggjar vinnur og nýggj arbeiðspláss.
Eitt nýtt fróðskaparsetur skal verða bygt, so hægri útbúgvingar verða savnaðar á einum stað.
Neyðugt er at útvega fleiri og bíligari bústaðir til lesandi og onnur, og tryggjast skulu virðiligar umstøður til eldri og óhjálpin.
Miðbýurin hevur tørv á at verða endurskoðaður og renoveraður. Soleiðis fæst lív og trivnaður aftur í býin.
Tórshavnar Kommuna skal brúka bíligari og reinari orku, so tryggjað verður borgarum í Havn eina framtíð í einum reinum og burðardyggum umhvørvi.
Tórshavnar Kommuna skal føra ein fíggjarpolitikk, ið gevur býinum vakstrarlíkindi og raðfestir mentan og góðar tænastur til borgaran. Hetta fer at elva til fólkavøkstur og størri vælferð.
Havnin er býurin, sum vit vilja búgva í!
Nú fekk Tórshavn eitt spælistað
2012-09-20 18:11
Nú er endiliga tikin avgerð um at vit borgarar í Havn fáa eitt konserthús mitt í býarhjartanum. Og tað er at fegnast um.
Eftir at eg hava knoklað í nógv ár, fyri at betra um tónleikaumstøðurnar, sær út til at síðstu loyvini eru við at koma uppá pláss, og kunnu vit í næstum fara í gongd við at gera neyðugu tillagingarnar fyri at umstøðurnar verða góðar. Politikarar í Tórshavnar Kommunu hava verið ósamdir um hvat Reinsaríið skuldi brúkast til, og eg havi havt nógv samskifti við kommununa seinastu árini. At enda eydnaðist at fáa teir at velja eina góða og mennandi loysn fyri Tórshavn.
Hetta hava vit øll uppiborið.
Eitt nýtt og spennandi stig ímóti einum livandi og spennandi býihar Reinsaríið verður okkara tónleikamiðdepil.
Arbeiðið kann byrja. Reinsaríið skal rekast á professionellan hátt, har fíggjarkarmarnir hava týdning fyri at húsið kann bjóða spennandi og fjøltáttaðan tónleik.
Rógvi á Rógvu


text:
Býráðsfundur 30. apríl 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Hallur Ellingsgaard, Karl Rasmussen og Arnfinn Langgaard.
1.
J. nr. 15/00254: Umsókn um byggiloyvi til sethús á matr. nr. 179 í Oyndarfirði.
Byggi- og býarskipanarnevndin hevur á fundi 22/4-15 mælt til at játta byggiloyvi við ávísum treytum, sum Tekniska deild mælir til.
-Býráðið hevur á fundi 30/04-2015 samtykt, at taka undir við tilráðingini frá Byggi- og býarskipanarnevndini.
2.
J. nr. 15/00181: Umsókn um byggiloyvi til bilhús á matr. nr. 233-234 á Skála.
Byggi- og býarskipanarnevndin hevur á fundi 22/4-15 mælt til at játta byggiloyvi við ávísum treytum, sum Tekniska deild mælir til.
-Býráðið hevur á fundi 30/04-2015 samtykt, at taka undir við tilráðingini frá Byggi- og býarskipanarnevndini.
3.
J. nr. 14/00558: Umsókn um byggiloyvi til útbygging av bygninginum hjá Rás2 matr. nr. 80e í Søldarfirði.
Byggi- og býarskipanarnevndin mælir til at játta byggiloyvi við ávísum treytum sum Tekniska deild mælir til, m.a. at tillaga tekningarnar soleiðis, at byggistigið er innanfyri markið sum ásett í byggisamtyktini fyri Runavíkar kommunu.
-Býráðið hevur á fundi 30/04-2015 samtykt, at taka undir við tilráðingini frá Byggi- og býarskipanarnevndini.
4.
J. nr. 15/00074: Útlutan av Ítróttarstuðli 2015 til feløgini í kommununi.
Mentanarnevndin mælir til, at ítróttarstuðulin verður útlutaður feløgini eftir nýggjum býtislykli, har hølisleiga verður innroknað sum ein partur av stuðlinum, soleiðis, at gjald ikki verður kravt fyri hølisleigu framyvir.
-Býráðið hevur á fundi 30/04-2015 samtykt, at taka undir við tilráðingini frá Mentanarnevndini.
5.
15/00041: Ársroknskapurin fyri Runavíkar kommunu fyri fíggjarárið 2014.
-Fíggjarnevndin mælir til at góðkenna uppskotið til ársroknskap fyri 2014, sum Sp/f Januar og Sp/f Grannskoðarastovan hava grannskoðað.
-Býráðið hevur á fundi 30/04-2015 samtykt, at góðkenna ársroknskapin hjá Runavíkar kommunu fyri fíggjarárið 2014.


text:
Skúlaungdómar og lærarar úr 60 londum um allan heim hava brúkt Edu-Arctic verkætlanina, sum Jarðfeingi hevur luttikið í.
Edu-Arctic verkætlanin nærkast endanum og seinasti partnarafundur var í París í døgunum 21. og 22. mai. Verkætlanin eggjar ungdómum at søkja meira vitan um vísindi og tøkni við støði í gransking í Arktis. Fleiri enn 500 online fyrilestrar eru hildnir í jarðfrøði, lívfrøði, fólkalívsfrøði og hópin av øðrum evnum. Fyrilestrarnir eru tøkir á youtube á enskum, føroyskum og nógvum øðrum málum skrivar Jarðfeingi á síni heimasíðu.
Endamálið er at eggja ungdómum til at søkja meira vitan um vísindi og tøkni við støði í gransking um Arktis. Verkætlanin, sum er fíggjað av Horizon2020 hjá ES, bjóðar online fyrilestrar, hópin av tilfari til lærarar og næmingar á heimasíðuni, og serstaka arktiska kapping, har vinningurin hevur verið ein ferð til eitt stað í Arktis,
Partnarar í verkætlanini saman við Jarðfeingi eru geofysiski stovnurin IGF og kt-virkið American Systems í Pólandi, Arctic Portal í Íslandi, Universitetið í Versailles í Fraklandi og NIBIO í Noregi.
Ráðstevna í París varpar serligt ljós á Føroyar
Í døgunum 23. og 24. mai varð skipað fyri Edu-Arctic ráðstevnu í París. Ráðstevnan lýsti úrslit frá verkætlanini, umframt framløgur frá innbodnum gestum. Yngva Sigurdardóttir Lamhauge legði fram verkætlan sína í arktisku kappingini, har hon hevði gjørt uppskot til spæl til fartelefon. Spælið er nú programmerað og fæst ókeypis á android play store. Spælið hevur heitið Arctic Explorer Game.
Ein av innbodnu fyrilesarunum var Terry V. Callaghan, professari, sum hevur granskað í økologi og veðurlagsbroytingum í eini 50 ár. Hann var partur av IPCC toyminum, sum fekk Nobel friðarheiðursløn í 2007. Terry V. Callaghan vísti á týdningin, at vit nýta vitan og gransking til at fyrireika okkum til broytingar, sum fara at koma.
Lis Mortensen, Jarðfeingi, hevði fyrilestur um arktisku kappingina og liðið úr Grikkalandi, Stelios Anastassopoulos, lærari, og Glyceria Mpouki, næmingur, greiddu frá upplivingum teirra frá arktisku rannsóknarferðum til Føroyar og Norðurnoregs.
Arktisk rannsóknarferð til Føroyar í juni
Tann arktiska kappingin 2019 endaði við fýra vinnandi liðum úr Spania, Grikkalandi, Slovenia og Belgia. Liðini úr Spania og Grikkalandi koma til Føroyar í døgunum 20. til 27. juni har tey luttaka á arktiskari rannsóknarferð, sum Jarðfeingi skipar fyri.
Fleiri fyrilestrar í heyst
Edu-Arctic verkætlanin heldur fram í heyst við online fyrilestrum og øðrum teldutøkum tilboðum. Skúlar og onnur áhugaði eru vælkomin at luttaka. Tað ber til at senda inn hugskot til fyrilestrar við at senda teldupost til bbh@jf.fo


text:
Aftur ein skrekkkampanja móti Sandoynni
6. august 2015
Eg bleiv skelkaður av at hoyra tíðindini í dag. Um at sandoyggin, vegna tað, at val var útskrivað, skuldi leggjast brakk í allan vetur, tí soleiðis kundi ein skilja tíðindini í dag, tað haldi eg var langt úti.
Sjálvsagt skal hesin trupulleiki avgreiðast við einum fíggjarnevndarskjali, tí hetta er bráneyðugt fyri Sandoynna og tað fólk, sum her býr.
Hví skal man spjaða slíkan ótta millum sandoyarfólk? Helst er hetta valpropaganda, sum vit her eru vitni til.
Sandoyggin skal hava hava tryggasta ferðasamband um skopunarfjørð, punktum.
Annars kann eg siga, at eg havi arbeitt við hesum trupulleika, síðan eg frætti um hann í dag.
Gerhard Lognberg
Løgtingsmaður fyri sambandsflokkin
5. augst 2015
RN
Aftur


text:
Um MÁF
Meginfelag Áhugaleikara Føroya (MÁF) er meginfelag fyri áhugasjónleikarafeløgini í Føroyum og varð stovnað tann 23. september 1979.
Endamál felagsins er at
stuðla og menna áhugaleiklistina í Føroyum.
MÁF skal við nevnd og
starvsfólki virka sum millumlið og samskipari limanna millum og fremja samstarv
teirra millum so væl sum gjørligt.
Limir í MÁF eru:
Sjónleikarfeløg,
leikbólkar og einstaklingar.
Aðalfundur felagsins er
um grækarismessumundið. Nevndarlimirnir eru 5 í tali umframt 2 tiltakslimir, sum verða
valdir á aðalfundinum. Nevndin skipar seg sjálv við formanni, næstformanni og
kassameistara.
Nevndin velur umboð í
Leiklistaráðið.
MÁF gjørdist 31. mai
1980 limur í Nordisk Amatør Teaterråd og í 1998 limur í AITA/ IATA og NEATA.
MÁF verður fíggjað við
almennum stuðli á fíggjarlógini og við limagjaldi.


text:
Dampsperrur, klimamembranir og tættleiki av nýggjum og verandi bygningum
So hvørt sum orkuprísirnir hækka, verður høvuðsdentur lagdur á týdningin av tættum bygningshættum. Ein stórur partur av orkuni, sum verður brúkt til upphiting av bygningum, verður brúkt uppá orkutap, sum ótøtt bygging viðførir. Tað gerst alsamt vanligari, at nýggir bygningar trýstroynast við hjálp frá einum blowerdoor-test. Stór krøv verða sett til rætt val av tilfari og staðseting av dampsperruni/klimamembranini, so fuktur í byggingini, sum kann viðføra sopp og blámusopp, slepst undan. Krøv verða somuleiðis sett til handverkaran, tá ið tættar samlingar, gjøgnumbrótingar og tilslutningar skulu gerast.
Eldri bygningar kunnu við fyrimuni tættast fyri at spara um orkuna og haraftrat náa størri hentleika (komfort). Tí inniheldur hetta skeiðið ástøðiligar og verkligar hættir til staðseting av dampsperru/klimamembranum í tak- og veggkonstruktiónum í verandi bygningum.
Málbólkur
Byggifrøðingar, byggikonsulentar, verkfrøðingar, arkitektar, sýnsmenn, handverkarar, tryggingarfeløg, sethúsasølur o.l.
Innihald
Skeiðið verður hildið sum eitt samspæl millum ástøðilig upplegg, samtalugrundaða undirvísing og ástøðiligar/verkligar venjingar. Á skeiðnum fara skeiðsluttakararnir millum annað at kunna:
- ráðgeva við val av tættleikamembranum
- ráðgeva í samband við innaru- og uttaruvegskonstruktiónir
- ráðgeva í samband við skrá- og flattakskonstruktiónir
- arbeiða við tættleika av takkonstruktiónum frá ávíkavist innaru- og uttaru síðu
- skilja verkliga uppseting av tættleikamembranum
- arbeiða við ymiskum uppskotum at greiða/loysa tættleika av innveggjum (forsatsvægge)
- skilja vandamál viðv. innansíðis eftirbjálving av kjallaraveggjum
- gera verkliga uppseting av 2 sløgum av tættleikamembranum
- fáa ástøðiliga vitan um damp- og lufttættleika
- gera verkliga uppseting av dampsperru og blowerdoortest
Skeiðsins høvuðsinnihald er rætt val av: tilfari, staðseting og tilgerð av tættleikamembranum á nýggjum sum eldri bygningum.
Útflýggjað verður yvirlit (kompendium) og cd við elektróniskum tilfari.
Av tí at skeiðið inniheldur arbeiði á verkstøðum, er neyðugt at hava arbeiðsklæðir við.
Hetta skeiðið er ikki á skránni. Her kanst tú boða frá, um skeiðið
hevur tín áhuga. Skeiðið verður fyriskipað, treyta av nøktandi
luttøku. Fráboðanin er óbindandi.
Tekniska økið
Komandi skeið
-
Grundleggjandi leiðaraskeið18.09.2019 - 05.12.2019
-
Lær teg føroyskt til lítar26.09.2019 - 15.11.2019
-
Alment innlit23.10.2019
Fá tíðindabrøv
Ynskir tú at fáa kunning tá nýggj skeið eru á skránni og annað líknandi, so kanst tú skriva teg upp til at móttaka tíðindabrøv frá okkum niðanfyri
Tíðindi
Grundleggjandi leiðsluskeið í Suðuroy 16-Dec-2016
Frá vinstru: Daimi Kjærbo, Fróði Mortensen, Jón Guttesen, Eyðbritt Krosslá, Beinta Virgarsd&oacu...
INNANHÝSIS LEIÐSLUMENNINGARTILGONGD 11-Apr-2014
Innanhýsis Leiðslumenningartilgongd Okkara kundar leggja alsamt meira dent á at fáa eina tænastu, ið er sett s...
ENDURNÝGGJAN AV SVEISISERTIFIKAT 30-Aug-2013
Endurnýggjan av sveisisertifikat verður gjørd eftir avtalu og í samstarvi við Norsk Veritas. Luttakaragjaldið er ...
Luttakandi siga
Um Prosjektleiðaraskeiðið
Skeiðið í projektleiðslu er heilt vist besta skeiðið eg havi verið á í mínum virkna abeiðslívi, ikki minst at takka frálíku skeiðshaldarunum fyri.
Skeiðið gevur innlit í týdningarmiklar mannagongdir, metodir og vegleiðingar fyri at fáa projektið at eydnast, og ikki minst fellur, ið kunnu forkoma projektinum.
Um Skeiðsdepilin
Skeiðsdepilin arbeiðir við eftir- og víðariútbúgving á Glasi í Tórshavn. Vit vilja geva tær neyðuga førleikan at fremja tey verk, sum tú hevur sett tær fyri.Les meira


text:
Tað ber ikki til at raðfesta øll
17. juli 2018
Svar til Javnaðarflokkin
Eg skrivaði í gjár eitt lesarabræv um eitt videobrot, sum Javnaðarflokkurin hevur lagt út á sosialu miðlarnar. Í brotinum vísir flokkurin seg sum sannan jólamann, ið sigur seg hava býtt gávur út til landsins borgarar – ikki gávur frá flokkinum sjálvum, men frá okkara egna landskassa.
Tað er sjálvandi lætt at býta út í góðum tíðum, og tí spurdi eg, um flokkurin hevði nakra meining um, hvat fer at henda, tá tíðirnar ikki longur verða so góðar, sum tær eru nú. Eisini gjørdi eg vart við, at tað ber ikki til at býta so nógvar gávur út, og samtíðis fáa betri úrslit á botnlinjuni, uttan so, at eisini meira varð kravt inn. Tí spurdi eg, hvaðani teir pengarnir eru komnir.
Í gjárkvøldi svaraði Javnaðarflokkurin aftur. Svarið er skuffandi, tí heldur enn at svara spurningunum, verður í einum forhánisligum tónalagi sagt, at ”tað eitur raðfesting” - sum um at eg ikki veit tað.
At raðfesta merkir at ”prioritera”, Men Javnaðarflokkurin sigur einki um, hvat sitandi samgonga hevur raðfest lægri. Flokkurin nevnir bara, hvat tey hava raðfest hægri. Og júst tað er trupulleikin. Tá tú stillar fólk í eitt bíðirað, so ber ikki til at stilla øll fremst. Skal onkur hálast longur fram í røðini, so merkir tað, at onkur annar má longur aftur. At raðfesta alt hægri, eitur á góðum føroyskum ”at oyðsla”.
Svarar ikki spurningunum
Javnaðarflokkurin viðgongur, at øktu inntøkurnar partvíst koma frá góðu gongdini í búskapinum og partvíst frá øktum avgjøldum. Flokkurin svarar tó ikki spurninginum, hvat tey ætla at gera, tá gongdin í búskapinum ikki longur verður líka góð.
Um avgjøld sigur flokkurin millum annað, at tilfeingisvinnurnar rinda nú ”eitt rímuligt gjald fyri atgongdina til ognirnar hjá okkum øllum...” og kortini svarar hann ikki grundleggjandi spurninginum, hvussu hann í framtíðini ætlar at rinda sínar gávur til Føroya fólk, um til dømis makrelurin hvørvur aftur úr føroyskum sjógvi?
Samhaldsfasti gevur landskassanum nógvan skatt
Javnaðarflokkurin nevnir síðani Samhaldsfasta: ”Við at vit øll rinda meira í Samhaldsfasta, hava vit møguleika at geva pensjónistunum meira at liva fyri hvønn mánað,” sigur flokkurin.
Men var tað ikki okkurt við, at við nýggju pensjónsskipanini verður mótroknað í grundarupphæddin í fólkapensjónini ístaðin? Og taki eg feil tá eg sigi, at bæði tey sum rinda inn til Samhaldsfasta og tey sum fáa út, rinda skatt av tí sum tey ávikavist rinda inn og fáa út? Tað vil siga, at landskassin sleppur undan at rinda ein part av pensjónini, sum er flutt yvir í Samhaldsfasta, og hann fær harafturat skatt frá bæði teimum sum rinda inn og teimum sum fáa út. - Hví bleiv tað ikki nevnt í videobrotinum hjá Javnaðarflokkinum?
Eg haldi meg minnast, at onkur skuldu rulla forskattingina av pensjónini aftur. Tað er ikki gjørt, men í staðin skulu fólk nú rinda bæði forskatt og eftirskatt av gjaldinum til Samhaldsfasta.
Fátækradømi og umhvørvi
Javnaðarflokkurin sigur, at samgongan hevur raðfest tey við lægru inntøkunum og hevur lagt avgjald á tað sum dálkar umhvørvið. Alt gott um tað, men hetta kann ikki hava eydnast serliga væl, tí tøl frá Hagstovuni vísa nú, at innflutningurin av olju er vaksin, og framvegis liva fleiri enn 10 prosent av Føroya fólki í fátækarváða.
Menningarkvotur skulu fremja rættvísi
Síðani stendur í svarinum: ”Við menningarkvotum og uppboðsølu hava vit nú fingið eitt rættvísari virðisbýti og eina meira javnbjóðis atgongd til fiskivinnuna.”
Hetta spurdi eg ikki um, men kortini er tað áhugavert.
Uttan iva koma menningarkvoturnar væl við hjá teimum sum fáa tær, men er tað eitt rættvísari býti, at tey sum búgva í ávísum økjum í landinum, skulu keypa síni veiðirættindi, meðan tey sum búgva onkra aðrastaðni, skulu fáa tey fyri einki?
Um til dømis tríggir umsøkjarar eru úr somu bygd, fær bygdin so tríggjar menningarkvotur, ella skal tann eini umsøkjarin politiskt veljast framum hinar? Hvussu rættvíst kann tað gerast?
Sambært lógini um sjófeingi eru menningarkvoturnar ætlaða til at hjálpa økjum, har atgongdin til sjófeingi er avmarkað, arbeiðsloysið er stórt, ella fólkatalið er minkandi. Um nú eitt øki fær menningarkvotu grundað á, at arbeiðsloysið er stórt og fólkatalið er minkandi, hvat hendir so tann dagin, tá arbeiðsloysið í økinum, orsaka av menningarkvotuni, minkar og fólkatalið veksur? Missa tey so menningarkvotuna aftur?
Jú hatta verður sanniliga spennandi at síggja.
Og so havi eg hug at spyrja Javnaðarflokkin, sum sigur, at føroyingar nú hava fingið ”javnbjóðis atgongd til fiskivinnuna”: Hvør fiskar í dag, sum ikki eisini fiskaði áðrenn nýggja fiskivinnuskipanin varð sett í gildi?
Raðfestir øll
Samanumtikið sigur Javnaðarflokkurin í svarinum, at ”tað eitur raðfesting”, og hann hevur sett hesi í fremstu røð: Tey ungu, barnafamiljurnar og tey eldru. - Altso ung, miðaldrandi og gomul. - ja vit kunnu tað sama siga at øll standa fremst.
Politikkur er at býta virði - at taka inn og geva út. Men um øll – ella næstan øll - skulu hava meira út, hvør skal so rinda meira inn? Hvør missir, og hvussu er ætlanin at gera, tá góðu tíðirnar versna og hinir samgonguflokkarnir fara at lækka ríkisveitingina? – tey siga, at tað skal gerast longu í komandi valskeiði.
Helgi Abrahamsen
RN
Aftur


text:
Húsasøla
2: Vel slag: Øll (3) Grundøki (1) Raðhús (1) Trøð (1)
6 grundstykkir á Frælsinum, Tórshavn til sølu
Søla av 6 grundstykkjum úti á Frælsinum, Tórshavn
Talan er um matr.nr. 1038e-f-g-h-i og 1038 k Tórshavn, á stødd ml. 418 og 474m2.
Vegatgongd til økini skal gerast og tí verða grundstykkini seld samlað. Nærri avtala um vegatgongd (øki partvís avlagt) skal gerast í samráð við Tórshavnar Kommunu.
Áhugað kunnu venda sær til: Julianna Klett, adv. jk@lawfirm.fo, fartlf. 211780 ella Sigrid Midjord, skrivara sm@lawfirm.fo, tlf.nr. 203054


text:
Dysturin Danmark - Føroyar verður leiktur í kvøld klokkan 17.00 - FM1 sigur beinleiðis frá og hevur undansending frá klokkan 16.00
Donsku heimsmeistararnir taka ímóti føroyska landsliðnum í einari fullsettari høll - Gigantium Arena í Aalborg - í kvøld.
Føroyar hava einaferð áður spælt ímóti Danmark, tá ið Føroyar áttu heimavøll í Skjern í oktober, og tað endaði tá við einum avsmurningi upp á 18 mál. Ì januar mánaði vísti danska hondbóltslandsliðið, at tað ikki bara vóru føroyingar, ið máttu dragast ígjøgnum donsku álopsmaskinuna, tí Danmark vann ein stórsigur fyri og annan eftir, tá ið liðið gjørdist heimsmeistari við øgiligari sannføring.
Fáu fyrimunirnir hjá Føroyum
Skal ein finna nakrar fyrimunir, ið Føroyar hava í dystinum í kvøld, so er tað, at Føroyar hava meira at spæla fyri enn Danmark á stigatalvuni. Danmark hevur longu tryggjað sær fremsta plássið í bólkinum, og fer óivað at spara leikarar. Danski landsliðsvenjarin hevur eitt nú sagt at ætlanin er at spara heimsins besta leikara í 2019, Mikkel Hansen, ið veruliga vísti seg fram í seinasta dysti ímóti Føroyum.
Føroyar hava hinvegin alt at spæla fyri. Tey niðastu liðini í undankappingini skulu nevnliga spæla um at fáa pláss í undankappingini til EM 2022.
Les greining av tí støðuni við at trýsta HER
Í stuttum snýr tað seg bert um at fáa eitt betri úrslit enn Belgia, ið í kvøld spælir á útivølli ímóti Kroatia. Kroatia er eitt av heimsins bestu liðum, men í løtuni nakað undir støðinum hjá Danmark, ið greitt er at meta sum sterkasta landsliðið í løtuni.
Men tað er als ikki óhugsandi at Kroatia vinnur við nógvum á Belgia, og tí kann hvørt mál ímóti Danmark eisini gerast avgerandi. Hetta má geva føroysku leikarunum eina eyka orsøk at stríðast fyri hvørjum bólti, hóast tað skuldi enda við einum so stórum muni sum seinast.
Harafturat er danska maskinan ikki líka væl smurd sum í oktober, tá ið liðið var í fyrireikingum, ið úrslitaðu í einum hinum mest sannførandi heimsmeistaraheitinum í søguni.
Donsku leikararnir ætla sær ikki at taka sær av løttum
Tað er kanska eisini bara ein naiv vón, at tað skuldi verið ein fyrimunur fyri Føroyar um Mikkel Hansen og aðrar stjørnur verða spardar. Tí teir, ið koma inn í staðin, fáa høvi at vísa landsliðsvenjaranum at teir eru til reiðar at spæla fast á landsliðnum. Hetta eru leikarar sum Jacob Holm, Niclas Kirkeløke, René Antonsen, Lasse Anderson og Jóhan á Plógv Hansen. Hetta eru allir leikarar í heimsflokki, ið stríðast fyri at finna sær pláss á landsliðnum, og tað kann gerast eyka trupult fyri Føroyar um teir finna eitt gott samanspæl fram.
Harafturat er hetta fyrstu ferð at Danmark spæla heimadysti í Jútlandi síðani heimsmeistaraheitið. Tað er í Jútlandi at hondbóltur er serliga væl umtøktur í Danmark, og donsku leikararnir ynskja at geva áskoðarunum eitt upplivilsi í Aalborg, har hondbóltsfepurin hevur valdað seinastu vikuna. Fyri einari viku síðani vann Aalborg danmarksmeistaraheitið, og tveir av leikarunum, Henrik Mølgaard og Rene Antonsen ynskja at geva áskoðarunum enn eina uppliving ímóti Føroyum.
Torførasti dysturin nakrantíð
Í mun til fyrsta dystin ímóti Danmark, tá ið dysturin ikki hevði nakað serligt at siga fyri stigatalvuna, vóna føroysku leikararnir stillisliga, at tað fer at bera til at fáa eitt betri úrslit enn Belgia í kvøld.
Sostatt standa føroysku leikararnir í torførastu støðuni hjá einum hondbóltsleikara yvirhøvur: At fáa eitt úrslit ímóti einum av heimsins bestu liðum nakrantíð.


text:
Tað er einki loyndarmál, at vit menniskjur eru ymisk! Okkara ymiskleika er ein styrki, serliga í Føroyum, her fyritøkurnar eru smáar, og tørvurin á ymiskum sosialum og fakligum førleikum er stórur.
Vit hava eisini ein serligan eginleika til at laga og skipa okkara arbeiði, so at vit nøkta tann tørvin, sum trokar seg inn og ávirkar arbeiðið hjá okkum. At fara í gongd og koyra á, til uppgávan er loyst, er okkara eyðkenni – okkara vøruheiti – og henda eginleikan hava arbeiðsgevarar úti í heimi eisini borið eyga við.
Tá ið eg búði í Danmark, hoyrdi eg ofta danir rósa føroyingum, tí teir vóru so arbeiðssamir og lættir at samstarva við. Hetta fekk meg altíð at smílast og vera errin av at vera føroyingur.
Halt teg framat og vís stjóranum og starvsfelagunum tínar førleikar
Hevur tú røkt tær somu uppgávurnar í nógv ár, er tað kanska eitt upplagt høvi hjá tær at kava niður í tín amboðskassa og vita, um tú hevur nakrar førleikar, ið eru spennandi at taka fram, og sum kunnu skapa virði fyri títt arbeiðspláss. Og her hugsi eg bæði um teir sosialu og fakligu førleikarnar. Tá ið tú hevur funnið ein førleika (ella nakrar), skalt tú seta orð á hann, og hvussu tú kundi brúkt hann í tínum arbeiði, og hvønn ágóða arbeiðsplássið kundi fingið burtur úr honum. Tá ið tú gert hetta, er tað eisini umráðandi, at tú kennir, at hetta er nakað, ið tú tímir at arbeiða við.
Vilt tú menna teg og sleppa fram at nýggjum/øðrum uppgávum, mást tú gera vart við tínar førleikar. Hevur tú ein førleika, sum eingin annar hevur á arbeiðsplássinum, kann hetta krevja, at tú gert gjølla vart við henda førleikan, og hvussu hann kann virka í gerandisdegnum á arbeiðsplássinum, so starvsfelagar og/ella stjórin vita, hvat tú hevur at bjóða.
Dømir um fakligar førleikar: dugir væl at rættlesa og skriva, dugir væl at stíla fyri og skapa struktur á onkrum ávísum øki, dugir væl at skipa fundir og tiltøk, dugir væl at læra frá tær (undirvísa) og kanst tí hjálpa til, tá ið nýggj starvsfólk koma til, hevur skil fyri IT og skipanum o.s.fr.
Dømir um sosialar/persónligar førleikar: tú ert kreativ og dugir væl at finna uppá, hevur góðan røkiskap, dugir væl at samskifta og skapa trivnað, hjálpsom, dugir væl at slætta sjógv, hevur empati o.s.fr.
Hví er tað umráðandi at gagnnýta sínar førleikar?
At hava ávirkan á sítt arbeiði og fáa kensluna av, at ein ger mun, er ein umráðandi faktorur, ið krevst, um fólk skulu trívast og mennast í sínum arbeiði. Er títt arbeiði blivið eintáttað og keðiligt, er tað kanska nú, tú skuldi hugt í tín amboðskassa at vita, um tú hevur onkrar førleikar, ið kunnu verða gagnnýttir og harvið blása fríska luft inn í tín arbeiðsdag og givið virði fyri títt arbeiðspláss!
Við ynski um góðan trivnað og eitt mennandi starv og arbeiðspláss.


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 20-07-2012
Jarðarbókin frá 1584 er elsta varðveitta føroyska jarðarbókin. Í henni er øll kongsjørðin, tvs. umleið helmingurin av allari jørð í Føroyum skrásett. Ognarjørð, kleysturjørð ella aðalsjørð eru ikki við í jarðarbókini. Jarðarbókin sigur eisini nakað um seyð, neyt, svín ella annað, sum leigulendingar brúktu og høvdu skyldu at uppihalda og lata kongi leigu av. Tó eru húsaognir ikki við í jarðarbókini.
Í jarðarbókini, sum er at rokna sum ein álíkning, sæst bert hvat leigulendingar áttu at gjalda kongi, meðan tað sum veruliga varð goldið einans sæst i roknskaparbók fútans. Frá ár 1600 broyttist hetta roknskaparhald, so at jarðarbók og roknskaparbók gjørdust tann sama.
Føroysku jarðarbøkurnar geva okkum, saman við roknskaparbókunum, nakrar av teimum bestu og greiniligastu søguligu upplýsingunum. Tí hava tær eisini verið brúktar í ymiskari hugvísindaligari gransking, um t.d. bústaðarnøvn og persónsnøvn ella um búskapar-, sosial- og rættarviðurskifti í 16. og 17. øld.
Jarðarbókin 1584 og frágreiðing um jarðarbøkur og roknskapir kann takast niður niðanfyri.


text:
Eykabýráðsfundur 14. september 2015 kl. 17:00
Býráðslimir:
Tórbjørn Jacobsen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Karl Rasmussen og Arnfinn Langgaard.
1.
J. nr. 15/00623: Magnus Rasmussen, borgarstjóri søkir um loyvi at taka sæti á Føroya Løgtingi og samstundis røkja borgarstjórastarvið fram til 1. januar 2016.
-Býráðið hevur á fundi 14/9-2015 samtykt at játta Magnus Rasmussen, borgarstjóra at taka sæti á tingi fram til 1. januar 2016, samstundis sum hann kann røkja borgarstjórastarvið.


text:
Nú er landsdansistevnan 2019 – 13. í røðini – farin afturum, og vit, sum dansa føroyskan dans, hava fingið eina góða dansinátt afturat. Hesaferð var stevnan á Eiði, har dansifelagið á Látrinum og Norðstreymoyar dansifelag skipaðu fyri í felag. Av tí at veðrið var ivasamt, varð avgjørt frammaundan at seta stevnuna inni í ítróttarhøllini.
Sjúrður Ferjá – gjáarmaður í Streymnesi – kom væl frá at seta stevnuna. Tíbetur hevur hann varðveitt gjáarmálið. Hann treiv í ørindir úr m.a. Sjúrðarkvæðunum, fortaldi um dans við Gjógv, tá hann vaks upp og um dans í sjónleikarhúsinum, tá hann gekk í skúla í Havn, har hann fann sína dvørgamoy, eins og Sjúrður í ”Dvørgamoy I”, sum var fyrsta kvæðið, vit kvóðu á hesari landsdansistevnuni.
Fyri nógvum árum síðani hevði Jógvan Arge eina samrøðu við Hans Jacob Joensen, bisp, sum eisini var frá Gjógv. M.a. spurdi Jógvan, um tað var synd at dansa. Nei, svaraði Hans Jacob: ”Dansurin hoyrir til tær glaðu løturnar í lívinum, – teimum tungu er altíð nóg mikið av. Tey gomlu við Gjógv, sum er jólabygd, fóru ikki í dans annað jólakvøld fyri at reita Gud.”
Døgurðin var skipaður sum sjálvtøka. Fyrstu ferð, vit royndu tað á eini landsdansistevnu var, tá Eysturoyar dansifelag skipaði fyri í 2013. Umstøðurnar í ítróttarhøllini í Runavík gjørdu, at onki annað bar til. Onkur hevði hug til at finnast at hesum, men tað er nógv betri, tí tað styttir munandi um borðhaldið.
Sangurin gekk væl sum altíð, tá nógv fólk, sum duga at syngja og eisini nógv uttanat, koma saman. Eg beit merki í, at yrkjararnir til 4 sangir vóru við á stevnuni. Edvard í Skorðini átti tveir, Regin Eikhólm ein og Rasmus Joensen ein. Tað uppliva vit ikki so ofta.
Vit hava ofta tosað um, at tað er ikki meining í, at umboð fyri øll feløgini reisa seg upp fyri bara at siga takk og handa ein brævbjálva. Og endilga gjørdu fyrireikararnir meir enn bara at snakka. So hesaferð var avgjørt frammanundan, hvørji skuldu halda røðu á stevnuni – eftir mínum tykki ein sera skilagóð avgerð, tí fyri fleiri er tað ein plága at skulla siga nakað í fólkarúgvu. Hetta ger tað eisini stórt sæð óneyðugt at hava borðstjóra.
Gunnar Restorff formaður í Sláið Ring, ið eftir mínum tykki var sjálvskrivaður, Jónvør Petersen úr Bø, sum var við til at taka stig til fyrstu landsdansistevnuna, Sigrun Poulsen úr Sumba og Jóanes Johannesen úr Dali vóru biðin at halda røðu.
Gunnar samanlíknaði Føroyar og Hawai’i, har hann hevur búð eitt skifti saman við dóttir síni. Hann segði, at har hava tey ikki megnað at varðveitt nakað av máli ella mentan hjá upprunafólkinum. Vit eiga framvegis hetta, sum ger okkum til serstaka tjóð, og tað er kvæðunum fyri at takka.
Jónvør var biðin um at siga frá fyrstu landsdansistevnuni, sum var hildin vesturi í Vágum í septembur 1983. Tey máttu hýsa øllum gestunum, tí hetta er langt áðrenn Vágatunnilin kom. Hugskotið til at hava landsdansistevnu her í Føroyum fingu tey í Vága dansifelag á eini dansistevnu í Skotlandi, har feløg úr nógvum londum vóru komin saman.
Sigrun tosaði um støðuna hjá Sumbiar dansifelag, sum er ein natúrligur partur av øllum felags tiltøkum í bygdini. Hetta er møguligt í einari bygd við so sterkum kvæðaarvi, sum tey eiga har suðuri til at varveita fyri komandi ættarlið. Í økjum við fleiri bygdum – t.d. í Eysturoynni og Norðstreymi, har fólkið er nógv meira blandað – ber hetta illa til.
Jóanes tosaði um eina serliga kvæðauppskrift uppá Jómsvíkingar, sum eg ikki visti var til.
Dansihølið var heldur lítið til so nógv fólk, serliga fyrstu løtuna. Men sum altíð má man halda seg til tær umstøður, sum eru. Inni í ítróttarhøllini hevði dansurin verið órógvaður av práti, og høvdu vit dansað í gomlu fimleikarhøllini í skúlanum, sum er gjørd til mentanarhøll – ið var upprunaliga ætlanin – so høvdu vit gingið úti og tað hevði blivið tøssut inni orsaka av veðrinum.
Tað er stórarbeiði at skipa fyri tílíkari stevnu. Tað vita helst bara tey, sum hava gjørt tað. Tað eg veit, hava tey, sum hava skipað fyri stevnunum higartil, eisini brúkt nógva orku uppá at søkja um fíggjarligan stuðul frá kommunum og fyritøkum fyri at tað skal vera so bíligt, sum gjørligt fyri tey sum eru við. Er tað rímuligt at krevja tað omaná fyrireikingina av sjálvari stevnuni? Tað haldi eg, at vit skullu viðgera á aðalfundi hjá Sláið Ring.
Landsdansistevna hevur verið triðja hvørt ár síðani 1983. Nú hava vit 2019 og sostatt skuldi landsdansistevna verið aftur í 2022. Men av tí at Havleikur verður hetta árið, er avgjørt at hava landsdansistevnu í mai 2021, tá Tøkum Lætt og Dansifelagið í Havn skipa fyri í høvuðsstaðnum.
Fyri Sláið Ring,
Kathrina Hansen


text:
Fríur vilji, alvitan og Kinatúrar
Eg kann ikki torga heitið “fríur vilji.” Tað er ikki tí at eg haldi, at vit ongan slíkan hava. Tað hevur heldur onki at gera við, at mær ikki dámar, at vit hava ein. Eg veit heilt einfalt ikki, um vit hava ein “frían vilja,” tí eg veit ikki hvat orðið merkir. Jú, sjálvandi veit eg hvat tað er at vilja okkurt og eg veit eisini nøkulunda hvat lýsingarorðið “fríur” er fyri ein stødd. Men tá fólk – ofta trúgvandi – tosa við meg um frían vilja blívir alt til ein vavgreyt og eg fái varhugan av, at persónurin eg tosi við, ikki sjálvur veit hvat hann ella hon tosar um. Eg havi viðhvørt spurt, men um eg onkra hendinga fer eri so heppin at fáa eitt greitt svar (tað hendir sjáldan) so verður tann fríi viljin tó aldrin verandi tann sami til endan av samrøðuni.
Her eru onkur vítt ymisk hugtøk, vit kunnu meina við:
- At hava fleiri valmøguleikar
- At kunna handla uttan tvang frá nøkrum øðrum
- At kunna broyta framtíðina
- At ein kundi havt valt okkurt annað enn ein gjørdi
- At liva uttan atlit til hvat onnur halda
- O.s.fr.
Eg fari ikki at halda fast við, (more…)


text:
Í dag byrjar fyrsta summarstevnan nevniliga Norðoyastevna, og umframt ítrótt og krúnprinsavitjan, so fer BUBU at seta sín heilt serliga dám á, við konsert, renning og undirhaldi.
Í kvøld kl. 19.00 fer BUBU saman við orkestri, at hava ókeypis konsert á økinum við Skúlatrø, har spæliplássið er. Hann fer at syngja fleiri av kendu sangunum, umframt at BUBU eisini fer at framføra ein heilt nýggjan og lívligan sang.
Umframt konsertina í kvøld so fer BUBU eisini at hugna um og renna við børnunum til Royal Run tiltakið leygarmorgunin, har krúnprinsurin saman við umleið 4000 luttakarum verður við.
BUBU rundar hetta vikuskifti av við at skemta og syngja á pallinum við tivoliøki, kl 18.00 leygarkvøldið, sum samstundis verður ein upptakt til Champions Leauge finaluna, har BUBU fer at gera sítt til at fjepparar koma í góðan hýr undan finaluni.
BUBU heitir samstundis á fótbóltsviðhaldsfólk, at møta í leikarabúnum, ella turriklæði frá liðunum tey stuðla, soleiðis at tað gerst veruligur fótbóltsstemningur áðrenn finaluna, har nokk sangirnir hjá báðum liðunum í finaluni, eisini vera at hoyra.
Í komandi viku verður enn meira at hoyra og síggja til BUBU, tá ið nýggj barnabók við tveimum føroyskum barnasøgum kemur út, umframt eisini heilt nýtt, litríkt og vakurt stavrað kemur á marknaðin.
Um tú veitst okkurt, sum VP ikki veit - skriva so til vp@vp.fo


text:
Standi spyrjandi
Politikkur14-08-2018 - 21:19 - Jóanis Albert Nielsen
Ongin menningarkvota til mest ambitøsa menningarætlanina í Føroyum í nýggjari tíð. Eitt nýmótans og framtíðar tryggja surimivirki, sum veruliga vildi virðisøkt svartkjaftin. Eitt tilfeingi, sum er vanliga er farið í kvørnina.
Økið hevur minkandi fólkatal, hægsta arbeiðsloysið og nevnda verkætlanin stuðlar undir virðisøking á staðnum.
Spennandi verður at vita um økini sum fáa kvoturnar uppfylla settu treytirnar í lógini enn betur.
Livst so spyrst?
Bjarni Hammer


text:
So fór Sambandsflokkurin spolandi 200 ár aftur í tíðina...
2019-04-12 08:31
Vit kunnu øll fegnast um og vera errin av, at vit loksins fáa eina føroyska løgfrøðiútbúgving á Fróðskaparsetrinum. Men sum vanligt roynir Sambandsflokkurin støðugt at bróta niður álitið á okkum sjálv, og heldur seg kunna ræða okkara dugnaliga og víðskygda ungdóm til at venda Føroyum og føroyskum førleikum bakið
Talan er um eitt hjartamál, ið hugsjónarfólk hava stríðst fyri í meira enn hálva øld. Talan er um eitt stórt framstig í okkara útbúgvingarskipan og í møguleikunum hjá fólki at nema sær útbúgving og at granska í Føroyum. Talan er um ein grundarstein í føroyskari tjóðarbygging.
Talan er um nýggju løgfrøðiútbúgvingina á Fróðskaparsetrinum, sum í fyrsta umfari er á bachelor-stigi og síðani verður bygt út til master-stig.
Fyri meira enn 70 árum síðani skutu hugsjónarfólk upp at stovna hægri útbúgving í løgfrøði í Føroyum. Tí við lóg skal land byggjast. Og við eini hægri útbúgving í løgfrøði styrkja vit bæði okkara egnu løgsøgu og okkara førleikar í lóg, fyrisiting, rætti, dómsmálum og altjóða lóg.
Talan er um eina fortreyt fyri at byggja egið føroyskt dómsvald,rættarskipan, løgreglu og at byggja fyrisiting og lóg í Føroyum, sum er grundað føroysk viðurskifti. Og at fara út í altjóða lóg við støði í føroyskum royndum.
Hetta er partur av tí, vit hava droymt um. Og tøkk og heiður til tykkara, ið hava gjørt hetta møguligt.
Talan er um eitt mál, ið vit øll áttu at kunnað fegnast um og verið errin av.
Afturhaldið vaknar
Men Sambandsflokkurin sigur: Ikki talingur um! Vit skulu ikki virða okkara egna ella menna okkara egnu førleikar í Føroyum og í heiminum! Vit skulu ikki gera nakað, ið kann byggja nútímans tjóð og skapa okkara ungdómi og fólki og møguleikar! Vit skulu ikki gera nakað, ið kann minka um danskt vald í Føroyum!
Ístaðin fer Sambandsflokkurin undir at ræða okkara ungfólk frá at velja at taka hesa útbúgving í Føroyum. Tí so skulu tey ikki kunna fáa starv sum advokatar og dómarar í Føroyum, tí tað sigur danska rættargangslógin! Á, tær visjónir!
Av óskiljandi orsøkum heldur eisini okkara kringvarp saman við onkrum privatum miðli og privatum advokati, at hetta eru væl grundað tíðindi og væl valt sjónarhorn at bera fram til Føroya fólk. Ja, sama kringvarp, ið varð stovnað, hóast Sambandsflokkurin bardist við hond og fót ímóti, at vit skuldu hava føroyskt útvarp og sjónvarp. Og sum ræddi á sama hátt við, at føroysk tíðindi fóru at taka tað danska frá okkum og at vit kundu ongantíð hava førleikar til slíkt og at menna okkara egnu miðlar. Okkara egna var jú altíð verri og vit fóru ongantíð at duga tað sama sum í Danmark.
Sama søgan umaftur
Á sama hátt bardist Sambandsflokkurin ímóti føroyskum máli í okkara skúla, kirkju, í rættinum og í umsitingini. Vit vóru jú ikki klár, og tað fór ongantíð at verða góðtikið í donsku skipanini, søgdu teir.
Og á sama hátt bardist Sambandsflokkurin við hond og fót ímóti, at vit skuldu hava okkara egna Fróðskaparsetur. Móti fiskimarki, vegum, flogferðslu, altjóða samstarvi, egnum heilsuverki, pensjónum, vælferðartænastum og so framvegis. Og ímóti øllum tí, sum vit savnast um, og eru ernast um í dag.
Vit hava júst hátíðarhildið 200-ára føðingardagin hjá V.U. Hammershaimb og halda í ár eisini 100 ára dagin fyri, at Merkið á fyrsta sinni varð vundið á stong í Føroyum.
Sambandsflokkurin segði júst tað sama um føroyskt sum nútímans mál og um at hava egið flagg, sum teir nú flagga við um løgfrøði á Fróðskaparsetrinum.
Har er onki nýtt undir sólini. Teir spola gleðiliga bæði 100 og 200 ár aftur í tíðina.
Og her tosi eg sjálvandi um Sambandsflokkin og sambandspolitikk – ikki um sambandsfólk sum heild, tí tey byggja sjálvandi land hvønn dag.
Vit fara at vinna á afturhaldinum
Men vit vita, at afturhaldið fer ikki at vinna. Tí vit kunnu spyrja: Hvørji mál hevur Sambandsflokkurin havt sum visjón at byggja upp í Føroyum sum eitt nútímans og mennandi samfelag? Hvat av teimum er framt? Og hvussu nógv mál hava teir barst ímóti og bara havt sum boðskap, at tað skal vera danskt og sum í Danmark? Hvussu nógv orka er farin til at bróta niður og niðurgera okkara egna, heldur enn at byggja upp og skapa Føroyar sum eina nútímans tjóð í heiminum?
Men kortini hevur tað eydnast at vinna á undirbrotligheitini og undirmetingini av okkum sjálvum, hvørja ferð. Og tá tekur eisini Sambandsflokkurin at enda undir, tá alt er framt.
Sjálvandi kunnu vit lesa løgfrøði á Fróðskaparsetrinum og byggja upp okkara vitan og gransking um lóg. Danska rættargangslógin er ongin forðing.
Bæði tí vit sjálvandi megna at byggja bæði góðar og hóskandi útbúgvingar til føroysk viðurskifti, ið hava altjóða støði, og vit hava ov mikið av dugnaligum fólki og ungdómi, sum standa seg framúr í altjóða høpi. (Annars eru heldur ikki bretskar, franskar týskar, svenskar, norskar, amerikanskar, kinesiskar ella aðrar løgfrøðiútbúgvingar góðkendar í donsku rættargangslógini. Havi ikki hoyrt, at tey hava stongt síni universitet ella rætt síni fólk frá at nema sær útbúgving har.)
Og ikki minst tí vit taka sjálvandi taka dómsmál, rættarskipan og løgreglu á føroyskar hendur í komandi valskeiði.
Við lóg skal land byggjast. Og eg eri sannførdur um, at okkara altjóða víðskygdi ungdómur fer at velja ta trongskygdu donsku nasjonalismuna frá og byggja land við bæði lóg og “love”.
Høgni Hoydal


text:
Avgjaldsvillskógurin Føroyar við at knúsa føroysku ferðavinnuna
2019-05-28 16:27
Føroyingar hava altíð kunnað gingið í fjøllunum, uttan at gjalda, hetta er okkara siðsøguligi rættur og skal framhaldandi vera tað, alt annað kann ikki góðtakast.
Seinastu vikurnar
hava vit í Føroyum fingið fleiri avgjøld fyri gongu í fjøllunum, her og nú og
uttan ávaring.
Avleiðingin er at
føroyskir ferðavinnuaktørar fáa ónøgdar kundar og mugu skriva út eykarokningar
ella í ringasta føri missa inntøkur, tí ferðin er bíløgd og goldin fyri upp til
einum ári síðani.
Skil meg rætt,
sjálvandi skulu vit gjalda eigarum fyri at ganga á teirra ogn við ferðafólki,
um vit taka pengar frá útlendskum ferðafólki, fyri at ganga á teirra jørð. Men
gev vinnuni møguleika at fyrireika seg uppá hetta, soleiðis at hon ikki fær
ónøgdar kundar og skal skriva eykarokningar.
Ella um t.d.
tilfeingisgjaldið til fiskivinnuna brádliga hækkaði 20% frá degi til dags.
Fiskurin var seldur og sáttmáli gjørdur, men nú hækkar gjaldið frá degi til
dags? Hetta er júst tað, sum man ger við føroysku ferðavinnuna beint nú.
Bøta um felags samferðslumøguleikar
Politikkararnir hava sovið í tímanum seinastu árini, tá tað kemur til ferðavinnuna. Hygg bara eitt nú eftir samferðsluni, har man als ikki hevur tikið atlit til økta ferðafólkatalið.
Hví hevur man
ikki sett inn shuttle bussar til mest raktu støðini sum t.d. Saksun, Tjørnuvík,
Gásadal og Gjógv? Hetta hevði skapt størv og samstundis givið inntøku lokalt.
Eisini hevði tað avmarkað alla ferðsluna á smáu vegunum til lítlu bygdirnar
kring landið. Hetta hevði bæði bøtt um fíggjarligu og fysisku burðardygdina.
Bíleggingarskipan til Strandferðsluna
Tyrlan er full av útlendskum ferðafólkum, sum eitt nú flúgva til Mykines fyri einans 145,- kr. Ja einans 145,- kr. fyri 10 minuttir sightseeing við tyrluni, aðrastaðni kostar ein slíkur túrur vanliga 1500,- kr.
Hetta er við til at oyðileggja sosialu burðardygdina, tí nú sleppa tey, sum tyrlan var ætlað til, útoyggjafólk, ikki við tyrluni. Hon var sett inn, fyri at tey hava samferðslumøguleikar alt árið, fíggjað yvir skattin.
Um SSL og
Atlantic Airways høvdu eina bíleggingarskipan, har man gjørdi mun á føroyingum
og útlendingum, kundi hetta lættliga verið loyst. 1500,- fyri útlendingar, um
teir flúgva við tyrluni, vit føroyingar gjalda munin yvir skattin.
Eg gleðist um, at
man nú í Kalsoynni nú hevur sett ein slíkan shuttle bus inn, so lokalu
íbugvarnir har, nú kunnu fáa sín bil við til Kalsoynna.
Gonga í fjøllum - Gjald í lagi – men ferðaleiðari
skal fylgja við
Um man ynskir at taka gjald fyri gongu uttanfyri almennu bygdagøturnar, so eigur eisini at vera krav um ferðaleiðara, tá man fer inn á privata jørð.
Ferðaleiðarin
syrgir fyri, at ferðafólkini halda seg á gøtuni og fara væl um náttúru og
djóralív.
Tað
týdningarmikla er, at vit fáa eina eins skipan og eitt stað, har hetta verður
stýrt, so vinnan veit, hvat hon hevur við at gera.
Kostnaðarvillinskógurin
má vera meira einstáttaður eisini, ein túrur á 45 minuttir kann ikki kosta tað
sama, sum ein túrur uppá 7 tímar.
Gjald verjir ikki náttúru – tað ger avmarking av
ferðafólki
Um fysiska burðardygdin ikki er í lagi og lendið og djóralív ikki tola nógvu ferðsluna av ferðafólki, so er avmarking rætta amboðið at brúka. Hetta gera tey t.d. á Galapagos oyggjunum, har man má bíleggja ár frammanundan, fyri at sleppa út til oyggjarnar.
Mykines er eitt
dømi um eitt sera sárbart lundaland, sum fleiri hundrað traðka ígjøgnum hvønn
dag alt summarið og eitt gjald á kr. 100,- hjálpir ikki uppá hetta.
Her má man
avmarka ferðafólkatalið, um man vil verja lunda og lendi.
Vit mugu
eyðmerkja sárbærastu støðini í Føroyum,tá tað kemur til lendi og djóralív og so
út frá hesum finna rætta amboðið at menna burðardygt.
Eg føli við íbúgvunum í føroyska ”Golden circle”, Saksun, Tjørnuvík, Gjógv, Trøllanesi, Kirkjubø og Gásadali. Tey fáa hundraðtals ferðafólk til bygdina hvønn dag.
Her mugu lokalpolitikkarar í samstarvi við íbúgvarnar finna røttu loysnina so tað verður so liviligt sum gjørligt fyri íbúgvarnar. Um íbúgvarnir eru illviljaðir mótvegis ferðafólkunum, fáa ferðafólkini ikki eitt gott upplivilsi.
Samstarv er vegurin fram
Tað hevði verið gott, um øll ráðini saman við Strandferðsluni, Visifaroeislands, kommunufelagnum, bóndafelagnum og ferðavinnufelagnum settu seg saman og funnu eina góða loysn uppá gjald o.a. og kunnaðu vinnuna um hetta, so vinnan veit, hvat hon hevur at halda seg til, áðrenn hon fer í gongd við at selja og marknaðarføra 2020.
Við ynski um
felags uppbyggjandi stev, føroysku ferðavinnuni og føroyska búskapinum til
frama.
Oda W. Andreasen


text:
Næmingaráð og samstarv
Samstarv og trivnaður, eru virðir, ið eru í hásæti á skúlanum. Tá ein flokkur byrjar á skúlanum, verður skipað fyri hugnaløtu, har næmingarnir gera mat saman og gera ymiskt undirhald. Ein samstarvsavtala verður gjørd millum næmingarnar og hendan verður tikin fram av og á, fyri at tryggja tað góða samstarvið og trivnað millum næmingarnar.
Næmingarnir skipa eisini sjálvi fyri tiltøkum, ið skapa trivnað. Á skúlanum er møguleiki at lána hølini eftir skúlatíð, í samráð við húsavørðin, og møguleiki er t.d. :
at síggja film á stórskermi í høllini
at gera mat í royndarkøkinum
at venja í venjingarhølinum, ella høllini
at skipa fyri tiltøkum í kantinu skúlans
Næmingaráð:
Hvør flokkur velur næmingaráð, 2 umboð. Uppgávunar eru:
- at skipa fyri floksins tíma, at velja orðstýrara og skrivara
- at taka viðurskfiti upp til samstarvfund millum skúla og næmingar
Samstarvsfundur millum skúla og næmingarráð
Her er ein møguleiki at eftirmeta skúlaviðurskifti. Skúlin ella næmingarinir kunnu biðja um fund milum lærararnar ella leiðsluna.
Samstarvsfundar, næmingar - skúli


text:
Ofta settir spurningar
Hvussu flyti eg bústað?
Fólk, ið skifta bústað, skulu boða fólkayvirlitinum frá í seinasta lagi 5 dagar eftir at flutt er:
- FLYTING Í KOMMUNUNI
Fólk, sum skifta bústað í Runavíkar kommunu, skulu skrivliga boða fólkayvirlitinum hjá Runavíkar kommunu frá flytingini.
- FLYTING FRÁ AÐRARI KOMMUNU Í FØROYUM TIL RUNAVÍKAR KOMMUNU
Verður flutt frá aðrari kommunu í Føroyum til Runavíkar kommunu, skal flytingarskjal fyllast út á fólkayvirlitinum hjá Runavíkar kommunu, sum síðani boðar fráflytingarkommununi frá flytingini.
- FLYTING ÚR NORÐURLANDI TIL RUNAVÍKAR KOMMUNU
Verður flutt úr einum Norðurlandi til Runavíkar kommunu, skal flytingarskjal fyllast út á fólkayvirlitinum hjá Runavíkar kommunu.
- FLYTING ÚR RUNAVÍKAR KOMMUNU TIL NORÐURLAND
Verður flutt úr Runavíkar kommunu til eitt Norðurland, skal boðast frá hesum í kommununi flutt verður til.
- FLYTING ÚR ØÐRUM LANDI ENN NORÐURLANDI TIL RUNAVÍKAR KOMMUNU
Verður flutt úr einum landi uttan fyri Norðanlond til Runavíkar kommunu, skal flytingarskjal fyllast út á fólkayvirlitinum hjá Runavíkar kommunu.
- FLYTING ÚR RUNAVÍKAR KOMMUNU TIL ONNUR LOND ENN NORÐURLOND
Verður flutt úr Runavíkar kommunu til onnur lond enn Norðurlond, skal boðast frá til fólkayvirlitið hjá Runavíkar kommunu.
- Leinkja til oyðubløð
Hvussu skal eg bera meg at, fyri at fáa eitt grundstykki?
Áðrenn tú verður skrásettur á grundstykkjalistanum skal eitt gjald á kr. 3.000,- gjaldast á eina av niðanfyristandandi konti: viðmerkt “grundstykkjalistin depositum”
BankNordik konto nr. 6460-112.036.2
Eik Banki konto nr. 9181-187.701.3
Samstundis verður váttað, at tú uppfyllir treytirnar í “Reglugerð fyri grundstykkjalistan hjá Runavíkar kommunu”, sum er at síggja niðanfyri.
Far til umsóknarblaðið her.
Sí tøk grundstykkir her.
Reglugerð fyri grundstykkjalistan hjá Runavíkar kommunu
- Frá 01.06. 2014 skulu allar umsóknir til grundstykkjalistan verða skrivligar.
- Umsóknin verður sett á grundstykkjalistan, tá umsøkjarin hevur goldið kommununi tað til eina og hvørja tíð ásetta depositum.
- Fyri at vera settur á listan, skal umsøkjarin vera
- Fyltur 18 ár
- Ikki eiga kommunalt ella privat grundøki í Runavíkar kommunu ella vera giftur ella samlivi við persón, ið eigur slíkt grundøki
- Hava inngoldið kr. 3.000,- í depositum. Upphæddin verður trekt av søluprísinum fyri grundøkið, tá hetta verður útlutað
- Velur umsøkjari av eini ella aðrari orsøk at lata seg strika av aftur listanum, verður upphæddin goldin aftur uttan rentur.
- Umsøkjari, ið stendur fremst á listanum, fær fyrst boðið grundøki.
- Umsøkjari, sum sambært grundstykkjalistanum fær boðið kommunalt grundøki, men ikki hevur møguleika at taka av tilboðnum, kann, um hann ynskir tað, varðveita plássið á gundstykkjalistanum. Hetta kann tó bert gerast tvær ferðir, og verður umsøkjarin strikaður av listanum, um hann ikki tekur av triðju ferð.
- Um umsøkjari ella hjúnafelagi/samlivari eiga hús, tá hann søkir um ella fær tilboð um kommunalt grundøki, kann hann ikki fáa játtað grundøki frá kommununi, fyrrenn váttan fyriliggur uppá at húsini verða seld.
- Nevndu reglur verða at galda fyri grundstykkjalistan hjá Runavíkar kommunu, og verða stýrdar umsitingarliga.
- Møgulig frávik frá reglunum kunnu bert góðtakast, tá talan er um serstakar grundir, og skal Byggi- og býarskipanarnevndin í hvørjum einstøkum føri góðkenna hesi.
Hvat geri eg í samband við jarðarferðir?
Boðast skal frá til gravaran, Børge Lamhauge, tlf. 223603 skjótast møguligt, og áðrenn jarðarferðin verður kunngjørd.
Kommunan bjóðar líkbil um hetta ynskist. Neyðugt er at gera avtalu um, nær kistan skal koyrast. Líkvognurin v/Maggi Olsen tlf. 22 52 27 / 44 79 62.
Lána flagg og/ella flaggstong ?
Møguligt er at lána fløgg frá kommununi. Tey fáast við at venda sær til kommunuskrivstovuna.
Eisini er møguligt at lána flaggstong við fóti. Avtalað um hetta verður gjørd við arbeiðsformannin á tlf. 237056.
Tað er ókeypis at lána flagg og flaggstong, men ein má sjálvur skipa fyri koyring av flaggstong, sum krevur bil við krana.
Í samband við andlát rindar kommunan fyri koyring.
Hvussu kann ein fáa frípláss á barnaansingarstovnum?
Foreldur, ið hava børn í kommunalu ansingarskipanini, kunnu søkja kommununa um frípláss. Umsóknarblað verður útfylt og latið saman við inntøkuupplýsingum v.m. sí kunngerð og útrokningartalvu. Umsóknarblað fæst á kommunuskrivstovuni og á heimasíðuni undir “Oyðubløð”.
Tað kann veitast fult ella partvíst frípláss, alt eftir inntøku. Frípláss skal søkjast av nýggjum hvørt ár, í seinasta lagi 1. juli. Verður umsóknin latin inn eftir henda dag, verður møgulig játtan galdandi frá 1. í mánaðinum, eftir at umsóknin er móttikin.
Foreldrini hava skyldu at boða kommununi frá, um broytingar í inntøkuviðurskiftunum og øðrum viðurskiftum sum ávirka játtanina.
Hvussu og hvar kann eg fáa bátapláss?
Tey ið ynskja bátateym í Funningsfirði, Oyndarfirði, Skálafirði, Skála, Søldarfirði, á Glyvrum og í Runavík biðjast venda sær til Runavíkar havn á tlf. 447015 ella á teldupostinum port@runavik.fo


text:
Archive for the ‘Umdømi’ Category
Loypið á bláman ella spillið spælið
Í fyrstani helt eg, at eldur var í á oljuboripallinum, og at tað einasta, ið var at gera, var at loypa á bláman, skuldi tú koma undan. Men so skilti eg, at talan var um skemt, – eina dillu.
Men eg dugi nú øgiliga illa at samanbera hetta at loypa á bláman við eina biografbillett, og eg stúri eisini fyri at fáa boðini, sum fleiri longu hava fingið: “Um tit ikki leypa á sjógv innan 24 tímar, so skylda tit mær eina biografbillett.” Tí eingin veit betri enn vit føroyingar, at havið er ikki at spæla við.
Men vit hava so eitt val. Og ein biografbillett kostar ikki alla verðina.
Men neyvan eru tað pengar, talan er um her. Tað er hugurin at gera okkurt ørt, at verða sæddur, at gera okkurt, sum ger skilnað millum áðrenn og aftaná. Og tí lata vit okkum so fegin úr, bíta saman tenn og tveita okkum út í hetta ófýsiliga.
Vi gjorde det, segði Helle Thorning-Schmidt, tá hon á sínni vann á Lars Løkke Rasmussen. Summi siga, at hon lat seg úr sosialdemokratiska haminum og fór í borgarligu svimjiklæðini og leyp.
Og her er tað eisini skorið út í papp: tú gert sum tær er álagt, ella verður tú revsaður. Revsingin er ímyndalig, men eftir stendur, at tú ert ein ræðuskítur, tekur tú ikki av, og tá ert tú eisini ein teirra, sum hevur spilt spælið.
Og hvør vil hava sitandi á sær, at hann ella hon er kuldakráka?
Hetta minnir nú ikki sørt um tað, sum okkum er fyri, tá ið t.d. Spotify vil hava okkum at gjalda, annars sleppa vit ikki undan órógvandi lýsingum aftur við tónleikinum, sum okkum dámar so væl at lurta eftir – ókeypis.
Sjálvandi er hetta bólkatrýst, tí tað skal til, um tú skalt tora ella tíma. Og so er tað eisini ein heiður at verða útvaldur, tí mong eru sum kunnugt kallað, men fá útvald.
Men helst man henda seinasta tíðin, váti veturin og várið og stirnaða politiska lívið hava verði nakað hart at koma ígjøgnum, nú vit øll tykjast hava tørv á at vera við í eini tjóðskaparligari polterabend.
Ógvuliga fjákut er hetta hopparíið, men stuttligt hvørja ferð, soleingi tað varar.
So stuttligt, at teir politikarar og borgarstjórar, sum halda seg vera kekkaðar, sjálvandi mugu vera við og kasta seg á bláman. Bara spell um hetta fer at fáa børnini og okkara ungu at bera seg at sum politikararnir og borgarstjórarnir, tí tað kann um illa vil til elva til óhóvstevnu.
Í grundini er hetta eitt slag av viralari ekshibitionismu, okkara trongd av vísa okkum og gera okkum upp. Hetta er jú tíðarandin. Og sosialu miðlarnir hava eisini givið okkum tann fullkomna pallin at bera tíðindi um alt tað, sum vit gera bara til stuttleika.
Og bara so tit vita tað: eg taki ikki av!
Vit, tey óvaskaðu
Eg las bloggin Verjurøða listabartrogsins hjá Kinnu Poulsen, sum varð almannakunngjørdur í dag, við undran. Kinna heldur tað vera neyðugt at koma Tóroddi Poulsen til hjálpar, tí hann hevur verið fyri so nógvum ágangi í seinastuni.
Millum teirra, sum skulu hava gingið Tóroddi ov nær, er eisini systir mín Marna, sum skrivaði eitt (politiskt ókorrekt) bloggbrot um handanina av mentanarvirðislønunum herfyri. Hon undraðist á, at tey, sum opið hava mótmælt almenna mentanarpolitikkinum, fegin taka ímóti heiðurslønum frá sama almenna.
Kinna skrivar eitt sindur fløkt og ógreitt um politiska korrektheit og ókorrektheit, men fyri mær sær út til, at tað er ikki líkamikið, hvør kann loyva sær at vera politiskt ókorrektur. Marna, systir mín, kann tað so ikki, skilji eg. Og hon hevur av sonnum fingið aftursvar. Lat meg undirstrika, at Marna ger í sínum bloggi ikki, sum Kinna sigur, gjøldur burtur úr føroysku listafólkunum og serliga ikki Tóroddi Poulsen, tí hann dittar sær at taka í móti mentanarvirðislønini. Marna gjørdi bara vart við nøkur sera viðkomandi viðurskifti í hesum sambandi.
Støðan var júst tann sama, um tað so var onkur annar, sum tók ímóti virðislønini enn Tóroddur, sum annars ikki smæðist fyri at finnast at og gera gjøldur. Marna eins og vit onnur hevur sín fulla rætt at vera hørm um støðuna, eisini mentanarligu støðuna í Føroyum, sum setir lágmet. Marna og vit onnur halda tað vera fínt, at listafólk mótmæla, men hví ikki taka stigið fult út?
Kinna skrivar, at “tá so listafólkavirðislønir vóru latnar listafólkum frá tí almenna, úrslitaði hetta í eini andsøgn, tá handanin jú samstundis er eitt “alment tiltak”, men hetta almenna tiltakið var at geva listafólkum heiðurslønir, tvs. at listafólkini vóru har fyri at verða heiðraði, og ikki at undirhalda fyri tað almenna.” Eg veit ikki, hvat eg skal halda um hetta, men meg minnir hetta mest um eina burturforkláring. Kinna skrivar eisini, at hon “gjørdist satt at siga rættiliga hørm av blogginum hjá Marnu Jacobsen vegna øll listafólkini, sum hava skrivað seg á boykottlistan, at Marna Jacobsen heilt órímiliga krevur av teimum, at tey skulu gera sum Sartre á sinni og siga nei takk til virðislønir.” Hví er hetta eitt órímiligt krav? Tey siga í hvussu er nei takk til aðrar lønir, og er hetta ikki eitt mál, sum tann einstaki sjálvur í síðsta enda má taka støðu til?
Kinna endurgevur ymist úr blogginum hjá Marnu, men ikki eitt orð úr aftursvarunum hjá Tóroddi. Hví man tað vera? Síðan skrivar hon, at “eg havi allarstørstu virðing fyri feminismuni og fyri teimum siðbrótandi djørvu kvinnum, sum brutu okkum slóð, men okkurt er burtur úr vón og viti galið, um Tóroddur Poulsen skal berast saman við ein religiónsforstýraðan og kvinnuóttandi homofob sum Sjúrð Højgaard, soleiðis sum eg síggi tað verða gjørt á facebook í løtuni. Tað er ov langt úti og tænir ongum.”
Eg fari at spyrja Kinnu, um hon hevur lisið tað, sum Tóroddur hevur skrivað um systir mína? Og um henda skriving tænir nøkrum, og um so er hvørjum?
Heldur hon, at hetta er skrivingarlag, sum vit nú eiga at fara at brúka um hvønn annan?
At kalla hetta hjá Tóroddi, sum tíbetur ikki øll hava lisið, so deiliga politiskt ókorrekta skriving, er eftir mínum tykki at hálova happing, og eg droymi ikki um at halda, at Kinna tekur undir við slíkum. Grov happing, tað er tað, sum henda skrivingin hjá Tóroddi er, og her hjálpir onki uttanumtos. ‘
Feministar, á ja, er tað ikki okkurt snerput, sovorðnar sexforskrektar strammar madammur?
Nei, feminisma er aðrastaðnis ein viðurkend vísindagrein og vird politisk rørsla, sum m.a. kann vera við til at fáa enda á mismuni og kúgan.
Eg havi í hvussu er varnast, at Tóroddur hevur ilt av hesum “feministisku snurpufisunum”, sum hann kallar tær, men serliga ilt hevur hann av, at systir mín hevur skrivað ein avgjørt viðkomandi (harvið havi eg ikki sagt góðan) blogg; so ilt, at hann heldur, at happingin má fáa eitt ekstra skump. Og tá er systir mín sambært Tóroddi Poulsen ikki bara ein “snurpufisa”, men ein “óvaskað snurpufisa”.
Ikki hissini heiður at fáa frá einum, sum fyri kortum fekk Mentanarvirðisløn Landsins 2012.
Duga tey ikki at reypa sjálvi?
Nýggja bókin hjá Høgna Mohr Tá deyðin verður avdúkaður snýr seg um mørk, týdningin mørk hava, og hvat tey gera við okkum sum menniskju.
Í 2007, eftir at Dimmalætting um heystið 2006 hevði skrivað eina røð av atfinnandi greinum um viðurskiftini á Landssjúkrahúsinum, skakandi søgur um skeivar viðgerðir og ljóta viðferð av sjúklingum, var umdømið hjá Landssjúkrahúsinum, men so sanniliga eisini umdømið hjá Dimmalætting, í stórum vanda fyri at farast.
Á Dimmalætting fingu tey ivaleyst at sanna, at tað kostar, og tú verður ikki populerur hjá øllum, um tú dittar tær at taka mál upp, sum veruliga eru átaluverd.
Tað, summi kallaðu ljóta skrivingin, ávirkaði í hvussu er arbeiðshugin hjá starvsfólkum á Landssjúkrahúsinum, ella sum eitt av starvsfólkunum sambært rithøvundinum tekur til: tað kann oyðileggja nógv fyri okkum og onnur, um málini verða lýst ov einvíst. Tað kann hava við sær, at vit fara at uppliva nógv meiri av hugburðinum, at nú ræður bara um at hava sín rygg frían. At tað eyka avrikið ongantíð verður framt.
Á einum arbeiðsplássi ella stovni, har arbeiðið verður avgreitt og skipað við støði í greiðum fakligum førleikum, er onki so ringt sum at vera lagdur undir ikki at duga sítt yrki ella ikki at gera sítt arbeiði til lýtar. Og tá slíkt verður borið fram, hava fólk ofta ilt við at skyna á, um talan er um stovnin, um arbeiðsgongdir ella um tað einstaka starvsfólkið. Hinvegin er tað sum oftast lætt at staðfesta, at nógv av slíkari skriving ella atfinningum eru generaliseringar, tí ongin, ið stendur uttanfyri, er førur fyri at lýsa alt tað, sum fer fram á einum so stórum og fjølbroyttum arbeiðsplássi sum eitt nú eitt sjúkrahús er. Sannleikin hevur sum kunnugt fleiri síður, sum allar mugu lýsast, um talan skal verða um eina veruliga og sanna heildarmynd. Men fyri einstaklingin ella tey, sum veruliga eru fyri mismuni ella ikki fáa nøktandi tænastu, er heildarmyndin óviðkomandi. Tey hava allan rætt at gera vart við seg og finnast at
Mitt í allari neyðini, tá harðast leikaði á í 2006 við gølu omaná gølu, helt leiðslan á Landssjúkrahúsinum, at hon mátti lata dyrnar upp á víðan vegg og fáa ein royndan blaðmann at skriva um alt gerandissjaggið á stovninum, sum jú er tað, ið tá ið samanum kemur er avgerandi fyri, um vit verða lekt, koma trygt inn í heimin ella tá ringast vil til á virðiligasta hátt lata innaftur lyklarnar til lívið. Og hetta bleiv so uppgávan hjá blaðmanninum Høgna Mohr, sum áður hevur víst gott hegni í tí sjangruni í blaðmannayrkinum, sum gongur undir fremmanda heitinum new journalism.
Í bókini sigur rithøvundin, at hann grundar sína skriving á at hava verið dokumentaristur á Landssjúkrahúsinum í nakrar mánaðir í 2007.
Longu her koma vit til fyrsta markið í hesi bókini, tí tú kanst spyrja, um rithøvundin, sum her fær eitt sertilboð um atgongd til nakað, sum annars vanliga ikki er atkomiligt hjá øðrum, er farin um markið, sum gongur millum tað subjektiva øðrumegin og tað objektiva og óhefta hinumegin. Ja, tú kanst spyrja eftir motivinum? Skrivar rithøvundin fyrst og fremst fyri at bera í bøtuflaka fyri vánaligum avrikum? Roynir hann, ella kennir hann seg noyddan at mála eina ljósareyða mynd av veruleikanum? Ella fer hann eftir at gera eina kritiska lýsing av Landssjúkrahúsinum sum ein týðandi almennan stovn, sum borgarar gjalda umvegis skattin, og sum teir tískil eisini kunnu vænta sær nakað av?
Tá alt kemur til alt ger hann hvørki. Í bókini eru sjey subjektivar greinir um ymisk viðurskifti á hesum stóra og rokmikla arbeiðsplássinum. Rithøvundin garderar seg við hugtakinum ‘subjektivar’, og satt at siga, so er hann í síni skriving ikki annað enn trúgvur ímóti sínum yrki, trúgvur ímóti eini serligari sjangru í blaðmannayrkinum, eins og prestur helst skal vera trúgvur ímóti Bíbliuni, granskarin ímóti síni vitan og hvør einstakur ímóti sínum egnu kenslum og skyldum. Høvundin er til reiðar at fara undir eina spennandi uppgávu, tá ið høvið býðst, og lat tað so fara, at skrivingin eisini verður eitt slag av kreppusamskifti stovnsins vegna, tvs. ein roynd at fáa umdømið aftur á beint, ella at tryggja sosiala legitimitetin hjá stovninum.
Dokumentarisma og serliga new journalism er ein sjangra, har tú lýsir tað faktuella við teimum frásagnarhættum, sum vit kenna frá føgru bókmentunum, skaldsøgum og stuttsøgum. Dentur verður lagdur á at vera sannførandi heldur enn at fjala seg aftanfyri hópin av fakta. Tað er ikki tann stutta ella grunna reportagan, sum skal skjótt í blaðið ella á skíggjan, nei, her er talan um drúgva eygleiðing av viðurskiftum og hendingum, sum verða endurgivin rámandi og at síggja til á djúptøknan hátt, intensiv reportaga, sum tað ofta verður rópt. Hemingway var helst tann fyrsti, sum brúkti hetta skrivingarlagið, sum annars hevði sína gulløld í 1970’árunum. Tað er tað autentiska, egnar royndir, tað, sum tú sjálvur hevur upplivað, sum telur. Ikki tað eksotiska, men tað, sum fer fram mitt í grannalagnum, har tú búleikast.
Nú á døgum er hendan sjangran trároynd í sv-miðlunum, og hvør situr ikki av og á og styttir sær stundir við Deadliest Catch, Animal Cops, Airport, ER (Skaðastovan) ella í hesum døgum Borgen.
Flestu arbeiðspláss eru sum stongdir heimar, sum óviðkomandi ikki hava innlit í.
Og so eru aftur summi arbeiðspláss, sum eru heilt serlig, tí at tey eru rokmikil, og tú sært avrikini beinanvegin. Viðhvørt er ferðin nógv, avgerðir skulu takast skjótt, ella tú ert saman við fólki, sum líta á, at tú loysir teirra trupulleikar. Samstundis er stutt millum tað, sum eydnast væl, og tað, sum ikki eydnast, antin tí at okkurt ‘kiksar’ ella tí at tú onki fært gjørt kortini. Kenslurnar eru á gosi, adrenalinið verður pumpað út í æðrarnar í stórum nøgdum, og mitt í øllum hesum rokinum stórtrívast lokabrøgdini (intrigurnar). Júst lokabrøgdini, sum so nógv graml hevur verið um skulu hava so góð gróðrarlíkindi á Landssjúkrahúsinum, eru at kalla heilt burtur í hesum søgunum hjá Høgna Mohr.
Tað løgna við arbeiðsplássum, har tað stendur so nógv á, er, at umheimurin nærum ikki gevur teimum gætur. Á sjúkrahúsinum verða børn fødd, álvarliga sjúk fólk verða lekt, hjá summum stendur um lív og nøkur teirra doyggja. Uttanfyri gongur alt sína vanligu gongd, tí vit klára ikki at rúma hesum stóru hendingunum ella kenslunum, sum hjá øðrum eru partur av vanliga gerandisdegnum.
Í hesi bókini eru søgur um allar tær gloymdu hetjurnar, sum ofra seg í einum arbeiði, sum gamaní viðhvørt er væl lønt, men sum sannliga eisini krevur síni kensluligu avgjøld. Søgurnar eru so bergtakandi, at tú fært hug at spyrja, um hasi fólkini ikki duga at reypa sjálvi? Tey gera jú sítt ítarsta, eru ikki hástór ella stútut, men fyrikomandi, og alt fer fram í sátt og semju. Sjálvandi arga tey hvønn annan viðhvørt, sum starvsfelagar nú einaferð gera, men tað er so tað. Ja, tað er næstan ov gott til at vera satt.
Tí er tað gott, at onkur annar átekur sær at miðla so gott tilfar sum hetta til lesaran, sum livir í sælari fákunnu. Tí tað er hóast alt stuttligari at lesa um blóðdálkaðar menn, sum fremja avreksverk, enn um teir, sum í besta føri hava kaffiblettir á klæðunum, soleiðis sum rithøvundin eisini ger vart við í greinini Mister Lið, um skurðlæknan, sum við sveittabrot setur liðir upp á pláss við hamara og meitli, ella høggur burturav einum víriki. Hetta er annað enn at stara í telduskíggjar, handfara pappír ella trýsta á knøttar. Mister Lið dámar eisini betur norska læriháttin, tí har sleppur tú at skera beinanvegin, meðan danir eru meira varnir og vilja hava ungar kirurgar at standa og hyggja at í fleiri ár, áðrenn knívurin verður litin teimum upp í hendi.
Eisini er tað hugtakandi at lesa um, hvussu eitt barn greiðir frá, tá ið tað kemur til verðina á føðingardeildini. Ella frásagnir frá teimum, sum eru um tey, ið liggja at doyggja. Tí eisini um tað kanst tú savna tær vitan og royndir, sum tað kanska ikki altíð er so lætt at deila við onnur. Minni hugtakandi er tað at lesa um yngri mann, sum av sjúku spakuliga hvørvur inn í egnan heim og missir alt vanligt samband við síni kæru. Har er komið eitt skott teirra millum, sum rithøvundin tekur til. Ein óvíkiligur veggur, sum er gjørdur úr onkrari enn ókendari sjúku.
Tað er henda fjølbroytta heimin, hendan bókin er um, og jú, har eru mørk og óvíkiligir veggir, tykist tað viðhvørt. Her verður greitt frá mørkum millum somatikk og psykiatri, lív ella deyð, røkt ella viðgerð, effektivitet ella umsorgan, hugflog og veruleika, at vera sjúkur ella frískur, at hava ella missa tamarhaldið, og vit kunnu leggja aftrat tað meira abstrakta markið millum form og innihald. Í summum førum eru mørkini antin-ella, í øðrum førum meira kám.
Sjálvandi eru eisini teir sjúklingarnir, sum ikki kunnu bólkast, men detta burturímillum og enda í restbólkinum. Tey, sum púra heimavand tosa um Zyprexa ella Nozinan, sum var tað ræstur fiskur og garnatálg.
Afturat øllum koma so fakmørkini, markið millum leiðslu og starvsfólk og starvsfólk og sjúklingar.
Í søgunum í hesi nýggju bókini hevur tú varhugan av, at tað meira eru menniskjuni enn systemið, sum verða lýst, komponentarnir heldur enn maskinan. Styrkin í bókini er tann beinrakna tekstin, tær hugtakandi, men knøppu orðingarnar, miðlingin av sterkum menniskjaligum kenslum, stúran, gleði, ótti og sorg, og so tann einfalda, positiva menniskjafatanin. Men her verður samstundis ansað væl eftir ikki at kleima sær fingrarnar í maskinuni. Tað lata vit onnur um.
Og hví gremja seg, tá ið ein nøgdsemiskanning, sum varð kunngjørd beint fyri jól í 2007, eftir øllum at døma gjørdi allari skrivingini í Dimmalætting til skammar og fekk hesi orðini við á vegnum: 9 av 10 sjúklingum eru nøgdir ella sera nøgdir við viðgerð, røkt og tænastu á føroysku sjúkrahúsunum. Hóast landsstýrismaðurin í heilsumálum sjálvandi var ovurfegin, nú pena fasadan var bjargað, so vóru onnur, ið hildu, at kanningin hevði uppiborið at verið tikin meira í álvara í staðin fyri at verða brúkt sum miðlastunt.
Í sjónvarpsrøðini hjá Lars von Trier Riget hendi mangt løgið. Eitt løgið var, at mitt í øllum hurlivasanum stríddist yvirlæknin, Moesgaard professari íðin at fáa undirtøku fyri ”Operation Morgenluft”, sum skuldi betra arbeiðshugin á sjúkrahúsinum og teppa evindaliga grenjið úti millum fólk um eitrandi stríð millum fakbólkar og miseydnaðar skurðviðgerðir. Tann, sum hevur arbeitt eitt sindur við strategimenning og mentan á arbeiðsplássinum, visti betur og hevði hug at smírast.
Kanska er tað ikki av tilvild, at ‘morgunluft’ minnir eitt sindur um dimmalætting.
Tí hóast bókin hjá Høgna Mohr hevur nakað av hesi ‘morgunluftini’ í sær, so hevur hon eisini ein boðskap til sjúkrahúsleiðsluna, um leiðslan altso er sína uppgávu vaksin. Boðskapurin er kanska ikki skorin út í papp, sum eitt nú tann í Valcon-frágreiðingini, men tað hevði tó verið gott, um hann kundi verið við til at dimmið lætti eisini á Landssjúkrahúsinum. Tí so kom tó okkurt gott burturúr skrivingini, m.a. at vit fara at tola og taka við kritikki. Ein vansi við hesi bókini er tó, so áhugaverd hon hóast alt er, at hon hegnisliga skákar sær undan at lýsa ella taka støðu til verulig álvarsmál, men tað veldst sjálvandi um, hvat tú heldur vera álvarsmál. Her er so heilt vist okkurt eftir, sum vit mugu rokna við fer at verða tikið upp í meiri kritiskari blaðskriving um ikki á annan hátt.
Bókin hevur tó tað góða við sær, at vit vanligu lesarar eru farnir at dáma starvsfólkini á Landssjúkrahúsinum enn betur og nú unna teimum tær allar bestu arbeiðsumstøðurnar.
Høgni Mohr: Tá deyðin verður avdúkaður. Øgiliga egið forlag, 2010. 95 síður við myndum, sum Jens Kristian Vang hevur tikið.


text:
Hornabóltur
Hornabóltur, á donskum og fleiri øðrum málum verður Baseball brúkt, er tjóðarítrótt í USA. Fyrsti dysturin ímillum skipað lið var í New Jersey í 1846. Fyrsta landskappingin var í 1876, og nú á døgum er hornabóltur næstbest umtókta ítróttargrein í Amerika, beint aftanfyri amerikanskan fótbólt. Leikararnir hava handska á hondini og rimagrímu fyri andlitinum. Baseball-leikarar brúka bólttræ og harðan bólt. Siður er, at forsetin kastar fyrsta bóltin, tá ið landskappingin MLB (Major League Baseball) í hornabólti byrjar.


text:
Liðuggerð
Tá ein prentlutur er prentaður, skal hann gerast liðugur. Vit falsa, stifta, skera, gera bukkistrikur, stansa, seyma, hefta, líma, binda inn, runda horn, perforera, blokka, hola, nummerera og seta dupultklistrandi tape og klistrimerkir á.
Vilt tú hava eina meira eksklusiva liðuggerð, hevur tú fleiri møguleikar at velja ímillum:
Lakering: Tú kanst lakera eina heila flatu við mattum ella blonkum lakki. Tað ber eisini til at lata silvur- ella gullglimmur í lakkið.
Partiel lakering: Tað ber eisini til at lakera partar av einari flatu við mattum ella blonkum lakki. Lakkið kann vera líka flatt sum sjálv prentflatan, so tað bara sæst og ikki merkist, men tað kann eisini vera eitt tjykkri lag sum merkist, tá tú letur fingrarnar kína eftir tí. Silvur- og gullglimmur kann latast í lakkið.
Kachering: Tá vit kachera leggja vit eitt tunt lag av laminat á prentflatuna. Tað gevur prentlutinum eitt ”look” sum skarar framúr, og ger hann eksklusivan at nema við. Umframt at tað bæði verjir og styrkir pappírið.


text:
- Øll Størv (79)
- Byggivirksemi (0)
- Fiskavøruídnaður (5)
- Fiskiskapur (0)
- Flutningur annars (0)
- Flutningur sjóvegis (3)
- Fyrisiting og tænastur (24)
- Gistihús og matstovur (9)
- Handil og umvæling (10)
- Heilsu- og almannaverk (16)
- Kunningartøkni (1)
- Skipasmiður og smiður (3)
- Undirvísing (1)
- Vinnuligar tænastur (7)
Demmus í SMS søkir eftir krambafólki nakrar tímar um vikuna
Demmus í SMS søkir eftir krambafólki til fyrifallandi arbeiði nakrar tímar um vikuna eftir skúlatíð.
Send nøkur orð um teg sjálva/n til demmus@demmus.fo. Ella ring til Ninu ella Gissur á 311515 og frætt nærri.


text:
Hygg eftir hesi myndini. Hvat sært tú? Hvat sigur myndir tær?
Tú kanst siga, at tú sært ein fittan smádrong við einum sakleysum yvirbragdi. Tað sæst,
at myndin er gomul, so helst er drongurin ikki á lívi longur. Heimurin lá opin fyri honum henda dagin fyri nógvum árum síðani, tá myndin varð tikin. Hann hevði óteljandi møguleikar,
sum hann ikki hevur longur. Við hesum møguleikum kundi hann hjálpa øðrum menniskjum, men hann kundi eisni skaða onnur.
Men henda dagin var hann ein sakleysur smádrongur. - Tað sæst á
myndini.
Kanska stóðu foreldrini aftanfyri fototólið og smíltust til hansara, tá myndin varð tikin, meðan tey gleddust um teirra vælskapta son. Helst høvdu tey stórar dreymar
um, hvat framtíðin fór at bjóða honum.
Ein mynd kann siga meira enn túsund orð. Vit kunnu granska hana leingi og alla tíðina finna okkurt nýtt. Hon sigur okkum meira og meira, jú
longri vit hyggja at henni.
Men so kann onkur siga okkurt um myndina, sum gevur henni eitt heilt annað innihald. Tú kanst fáa at vita, undir hvørjum umstøðum myndin varð tikin, ella hvørjir
persónarnir eru á myndini, ella okkurt sum hendi beint aftaná. Tað kann broyta alt.
Nú mundi eg gloymt at sagt tær, at smádrongurin á myndini eitur Adolf Hitler.
-
Og so kanst tú hyggja umaftur eftir myndini, fyri at vita um hon nú sigur nakað annað enn tað, sum hon segði, áðrenn tú fekst at vita, hvør hesin lítli fitti smádrongurin var.
Eru eyguni framvegis líka glógvandi og sakleys? Sært tú framvegis ein fittan drong? Hevur tú framvegis hug at ynskja honum eitt langt og gott lív - meðan tú hugsar um øll tey, sum høvdu verið
spard, um hann ongantíð gjørdist vaksin?
Kann tað passa, at hann einaferð sá so fittur og sakleysur út? Hvørjir tankar fóru ígjøgnum høvdið á honum hasa
løtuna, tá myndin varð tikin? Hvat hendi aftaná? Nær byrjaði tað at ganga galið?
Hann hevði nakrar møguleikar, sum tey flestu munnu vera samd um, at hann brúkti skeivt.
Okkara lív hevði eisini eina byrjan, har vit vóru fitt og sakleys børn. Foreldur okkara høvdu stórar dreymar um, hvat vit skuldu blíva til, og vit høvdu eisini nógvar møguleikar og hava
teir kanska enn. Men hvussu brúka vit møguleikarnar?


text:
2 pensjónir eru ikki líka
NordikPensjón er slóðbrótandi, tí hon verður samansett til tín og tín tørv. Vit eru ikki líka, og tí eiga okkara pensjónir ikki at vera líka. Tín ráðgevi ger eina persónliga tørvsgreining við støði í tíni støðu í dag.
Tørvsgreiningin tekur hædd fyri:
-
Aldri
-
Hjúnastøðu
-
Um tú hevur børn ella ikki
-
Inntøku
-
Tiltøkupeningi í dag
-
Samlaðu fíggjarstøðuni
-
Væntaðum pensjónsaldri
-
Ynski um livifót sum pensjónistur
Øll hesi viðurskifti ávirka, hvussu tín persónligi pensjónspakki skal setast saman, soleiðis at hann hóskar júst til tín og tey ynski, tú hevur til tína pensjónstilveru.


text:
Á ársveitsluni hjá Felagnum Føroysk Marknaðarfólk, ið er áhugafelag fyri fólk, ið arbeiða innan marknaðarføring í Føroyum, vóru bestu lýsingar 2017-2018 í Føroyum kosnar fríggjakvøldið 16. november.
Frammanundan hevði almenningurin møguleika at atkvøða á Facebook og út við 800 fólk hava luttikið í atkvøðugreiðsluni. Talan var um fýra ymiskar virðislønir, sum føroyski brúkarin hevði møguleika at atkvøða um. Harumframt fekk Útilív ársins herðaklapp frá nevndini fyri slóðbrótandi arbeiði innan føroyska marknaðarføring.
Okkara við flottum faldara
Í kappingarbólkinum “Ársins statiska lýsing” gjørdist lýsingin hjá bryggjarínum Okkara vinnarin. Hesin bólkur fevnir um prentlýsingar, uttandura lýsingar, skelti, prentlutir, statiskt tilfar til sosialar miðlar og líknandi. Okkara vann við einum faldara við einari vakrari mynd úr føroysku náttúruni (Drangarnir). Okkara vann sannførandi á lýsingunum frá hinum tilnevndu í bólkinum, sum vóru Fróðskaparsetrið, Amnesty International Føroyadeild, Fólkaheilsuráðið, Betri og Bank Nordik.
Betri vann bestu livandi lýsing
Í harðari kapping við hini tilnevndu, gjørdist Betri vinnarin í kappingarbólkinum “Ársins dynamiska lýsing”. Hetta fevnir um livandi lýsingar í sjónvarpi, biografi, interneti og líknandi. Betri vann við lýsingarfilminum “#Betriumhvørvi”, tá Marianna og Sarah fjakkaðu fyri fløskupengar. Hini tilnevndu í hesum bólki vóru Atlantic Airways, Bakkafrost, Føroya Tele, Marine Harvest, Gestus, MBM og Smyril Line.
Føroya Tele vann við “VerSumHeima”
Í lýsingarbólkinum “Ársins sosiala lýsing ella átak” gjørdist Føroya Tele vinnarin við lýsingini “Versumheima” – Fanga løtuna. Føroya Tele var í harðari kapping við Atlantic Airways og Hey um fyrsta plássið.
Visit Faroe Islands vann á fjórða sinni
Tá ársins besta marknðarátak skuldi finnast, var kappingin hørð millum tvey at teimum tilnevndu. Tá avtornaði, vann Visit Faroe Islands flestar atkvøður við átakainum Faroese Translate. Lýsingarátakið eydnaðist sera væl og nógvir føroyingar tóku væl undir við hesum átaki, tá tey brúktu tíð til at umseta setningar frá útlendingum til føroyskt – ein livandi orðabók sum ein pendant til Google Translate.
Hetta er fjórðu ferð, at Visit Faroe Islands vinnur henda bólkin. Faroese Translate hevur longu fingið altjóða viðurkenning og vunnið fleiri altjóða virðislønir fyri Faroese Translate. Tí var tað kanska ikki heilt óvæntað, at hetta marknaðarátak eisini varð valt sum tað besta í Føroyum í hesum umfari.
Herðaklapp til Útilív
Nevndin í FFM hevur á hvørjum ári latið eina serliga virðisløn til eina føroyskan lýsara, fyritøku, persón ella stovn, sum nevndi metir hevur gjørt eitt serstakt arbeiði innan marknaðarføring í farna tíðarskeiðnum. Nevndin avgjørdi hesaferð at lata monnunum handan handilin Útilív ársins herðaklapp, sum dugir sera væl at marknaðarføra seg á netinum. Harafturat eru teir framsøknir, seta ting í gond og skipa fyri serligum og annarleiðis tiltøkum í Føroyum, millum annað skateboardskúla og ekstrem maraton, sum eisini lokkar fleiri og fleiri útlendingar til Føroya.
Virðislønirnar
Heðin Ferjá Heldarskarð hevur tilevnað M-virðislønirnar hesa ferð. Tær eru formaðar sum eitt M úr ketum, sum umboða tey ymisku liðini ella deildirnar í einari fyritøku, sum mugu samstarva fyri at eydnast. Ketan er ikki sterkari enn tað veikasta liðið og tí mugu øll lyfta í felag. Afturat hesum innanhýsis samstarvinum umboða liðini í ketuni eisini kundarnar, sum eru týdningarmiklasti parturin í ketuni, tí uttan kundar – eingin vøra.
Um tú veitst okkurt, sum VP ikki veit - skriva so til vp@vp.fo